Summary: Saimaan ainutlaatuiselle Ilkonsaarelle kaivataan vielä lisää kävijöitä.

Aurinko paistaa ja Saimaan aallot liplattelevat valkoisen laivan kyljissä.  Aleksanteri Scharin  istuskelee hyväntuulisena Lappeenrannasta Saimaan risteilyjä tekevän pienen Linda-aluksen peräkannella.
 Viime vuosina hän on viettänyt useita satoja tunteja asumattomassa Saimaan saaressa. Työtä on ollut paljon, mutta nyt se on päätöksessä.
 – Se on ollut erittäin vaikeata ja rankkaa. Fyysistä kuntoa on vaadittu. Valmiista työstä saa kuitenkin tyydytystä, Scharin sanoo.
 Linda kyntää kohti Ilkonsaarta Suur-Saimaalla. Sinne on juuri valmistunut ortodoksinen Pyhän Georgioksen rukoushuone, jota Scharin on ollut yhdessä muiden talkoolaisten kanssa rakentamassa useamman kesän ajan.
 Saarelle on menossa myös toinen risteilyalus, Saimaa Margareta, ja paljon juhlakansaa. Mukana on Suomen ortodoksikirkon päämies arkkipiispa Leo, jonka on tarkoitus vihkiä saarelle juuri valmistunut rukoushuone.
 Saimaan skiitat -yhdistyksen puheenjohtaja Seppo Salpakari. Kalle Purhonen / Yle
 Pyhättösaari
 Ekumeeninen Saimaan skiitat -yhdistys on rakentanut Ilkonsaareen pääosin talkoilla ja lahjoitusvaroin jo viisi ortodoksista rukoushuonetta. Pienet kappelit ovat vapaasti saarella vierailijoiden käytössä.
 Ne sijaitsevat kauniilla paikoilla eri puolilla Ilkonsaarta. Jokaisen sisällä on tietoja kappelin taustoista ja vieraskirja. Kaikilla rukoushuoneilla on esikuvansa eri puolilla ortodoksimaailmaa.
 – Kohteet on valittu Kreikan Athos-luostarisaarelta aina Näätämöön saakka ulottuvalta reitiltä, jota pitkin ortoksinen usko on saapunut Suomeen saakka, Saimaan skiitat -yhdistyksen puheenjohtaja  Seppo Salpakari  kertoo.
 Arkkipiispa Leo vihkii Pyhän Georgioksen kappelia Ilkonsaarella.  Kalle Purhonen / Yle
 Rukoushuoneiden esikuvat ovat Kreikan Athoksella, Laatokalla Staraja Ladogassa, Konevitsassa ja Valamossa sekä jäämeren rannalla Näätämössä.
 Tarkoitettu kaikille
 Ilkonsaari vihittiin Suomessa ainutlaatuiseksi skiittasaareksi vuoden 2009 kesällä. Skiitta viittaa ortodoksimunkkien pienyhteisöön, eräänlaiseen luostarin esiasteeseen. Nimitys on Ilkonsaaressa vain viitteellinen, koska saarella ei ole munkkeja tai luostaria.
 Saimaan skiitat –yhdistys on myös ekumeeninen eli siinä on mukana myös luterilaisia. Rukoushuoneita onkin rakennettu Ilkonsaareen yhteisen krisitllisen perinnön hengessä eikä edes pelkästään uskovaisille.
 Paikka on tarkoitettu kaikille, jotka haluavat hiljentyä kauniin luonnon ääressä.
 Etelä-Karjalan virkistysaluesäätiön toiminnanjohtaja Hanna Ollikainen Ilkonsaaressa.  Kalle Purhonen / Yle
 Hiljentymisen paikka
 Luonnossa hiljentyminen on matkailutrendi, josta puhutaan yhä enemmän. Ilkonsaari ja sen rukoushuoneet vaikuttaisi vastaavan juuri tähän tarpeeseen.
 – Tämä on hiljentymisen paikka ja toisaalta myös matkailukohde, Seppo Salpakari kertoo.
 Salpakarin kipparoima Linda -alus laskee maihin laguunimaiselle hiekkarannalle Ilkonsaaren pohjoispuolelle. Samalla rannalla on jo ankkuroitunut myös  Juha  ja  Eija Nikun  Epuli-vene.
 Kymmeniä vuosia Saimaalla veneillyt pariskunta on seurannut mielenkiinnolla rukoushuoneiden valmistumista saareen vuosien mittaan.
 – Onhan tuo ollut mittava talkoourakka, Juha Nikko huomauttaa.
 Pariskunnan mielestä ajatus saarelle rakennetuista rukoushuoneista on hyvä.
 – Tämä on tervetullutta matkailijan kannalta. Kun seuraa rukoushuoneissa olevia vieraskirjoja, niin aika monen maan ihmiset ovat täällä käyneet, Juha Nikko sanoo.
 Juha ja Eija Nikku Epuli-veneensä kannella. Kalle Purhonen / Yle
 Nikkojen mielestä Ilkonsaari muistuttaa idealtaan Venäjän Karjalan Kizhin saarta, jossa pariskunta vieraili tänä kesänä. Kizhille on kerätty eri puolilta Venäjän Karjalaa vanhoja karjalaisia puukirkkoja ulkoilmamuseoon.
 – Tietysti siellä kirkot ovat isompia ja vanhempia, mutta samaa henkeä tässä on, Nikko sanoo.
 Matkailijoita odotetaan enemmän
 Ilkonsaari on Etelä-Karjalan virkistysaluesäätiön omistuksessa. Säätiöllä on useita retkisatamakohteita Saimaalla, joissa kolmessa on esimerkiksi sauna veneilijöiden käytössä.
 – Tännekin ehdotettiin saunaa. Halusimme kuitenkin jotain erilaista ja olemme erittäin tyytyväisiä lopputulokseen. Tämä on nyt hiljentymisen paikka, Etelä-Karjalan virkistysaluesäätiön toiminnanjohtaja Hanna Ollikainen kertoo.
 Säätiö haluaa kuitenkin lisää kävijöitä saarelle, jonne nykyään pääsee lähinnä omalla veneellä. Säätiö yrittääkin saada saarelle säännöllisiä risteilyjä.
 – Sen pitää olla saaren seuraava kehitysmuoto. Siihen tarvitaan yhteistyötä risteily-yrittäjien kanssa. Tämä voisi olla kuin Suomenlahden majakkasaaret, joihin pitää tilata laivalippu jo etukäteen, Ollikainen visioi.
 Saimaan skiitat -yhdistyksen Seppo Salpakarin mukaan saarella kävi viime vuonna noin 2500 vierailijaa. Hän odottaa esimerkiksi Lappeenrannan kaupungilta aktiivisempaa otetta saaren markkinoinnissa matkailukohteena.
 – Tätä ei ole oikein vielä mielletty matkailukohteena Lappeenrannassa. Ajamme tänne kyllä joka lauantai, jos väkeä riittää, Lindan kippari Seppo Salpakari sanoo.

Tuhannet vaeltavat hiljentymään autiolle saarelle Suomessa – saareen rakennettu jo viisi rukoushuonetta


Summary: Oikeusministeri William Barrin mukaan viranomaiset tutkivat Jeffrey Epsteinin kuolemaan liittyvät olosuhteet.

Yhdysvalloissa poliitikot ja tavalliset kansalaiset kysyvät, miten vankilassa oikeudenkäyntiä odottanut seksuaalirikoksista syytetty liikemies  Jeffrey Epstein  pystyi ilmeisesti  tekemään itsemurhan  sellissään.
 Epstein löydettiin lauantaina elottomana sellistään liittovaltion vankilassa New Yorkissa. Hänet julistettiin kuolleeksi sairaalassa.  The New York Timesin  mukaan Epstein hirtti itsensä.
 Epsteinia epäillään alaikäisten parittamisesta kontakteilleen sekä kymmenien alaikäisten tyttöjen seksuaalisesta hyväksikäytöstä. Hän olisi voinut saada jopa 45 vuoden vankeustuomion. Hän kiisti syyllistyneensä rikoksiin.
 Heinäkuussa Epstein  löytyi tajuttomana sellistään . Hänen niskassaan oli tuolloin jälkiä. Vankilaviranomaiset epäilivät, että hän yritti tehdä itsemurhan.
 The New York Timesin mukaan Epstein laitettiin tarkkailuun uusien itsemurhayritysten varalta. Lehden mukaan tarkkailu kesti vain muutaman päivän, jonka jälkeen mies siirrettiin takaisin selliinsä. Uutistoimisto AP:n lähteen mukaan itsemurhatarkkailu lopetettiin heinäkuun lopussa.
 Viranomaiset eivät ole kertoneet, miksi Epstein otettiin pois tarkkailusta.
 Entinen vankilaviraston työntekijä  Jack Donson  kertoi AP:lle, että sekä vankilanjohtajan että laitoksen johtavan psykologin on täytynyt hyväksyä Epsteinin poistamisen itsemurhatarkkailusta.
 Sosiaalinen media kuumeni
 Vain tunteja Jeffrey Epsteinin kuoleman jälkeen #EpsteinMurder nousi suosituimpien aihetunnisteiden listalle viestipalvelu Twitterissä, kun käyttäjät spekuloivat Epsteinin kuolemaan liittyvillä asioilla.
 Sosiaalisessa mediassa on levitetty runsaasti salaliittoteorioita tapaukseen liittyen. Käyttäjät ovat muun muassa epäilleet, että Epstein murhattiin. Toiset puolestaan esittivät, että mies ei olisikaan oikeasti kuollut, vaan itsemurha olisi lavastettu.
 Myös Yhdysvaltain presidentti  Donald Trump  liittyi joukkoon, kun hän uudelleentviittasi konservatiivikommentaattori ja koomikko  Terrence K. Williamsin  viestin, jossa tämä esitti salaliittoteorian, jonka mukaan Clintonit olisivat mahdollisesti sekaantuneet Epsteinin kuolemaan.
 Williams ei esittänyt todisteita siitä, että Clintonit olisivat osallisia Jeffrey Epsteinin kuolemaan.
 Lisäksi Trump uudelleentviittasi viestin, jossa väitettiin Yhdysvaltain entisen presidentin  Bill Clintonin  ja muiden korkea-arvoisten demokraattien käyneen oikeuden asiakirjojen mukaan yksityisvierailuilla Jeffrey Epsteinin "pedofiilisaarella".
 Jeffrey Epstein New York State Division of Criminal Justice
 Poliitikot vaativat selvitystä
 Myös muut amerikkalaiset poliitikot kommentoivat Epsteinin kuolemaa Twitterissä.
 New Yorkin pormesteri ja demokraattien presidenttiehdokkuutta tavoitteleva  Bill de Blasio  vaati tapauksen täyttä tutkintaa.  Britannian yleisradioyhtiö BBC:n  mukaan de Blasio kutsui Epsteinin kuolemaa "aivan liian sopivaksi".
 De Blasion mukaan monet haluavat tietää sen, mitä Epstein tiesi.
 – Kuinka moni muu miljonääri ja miljardööri oli osallinen hänen laittomiin toimiinsa? Ne tiedot eivät kuolleet Jeffrey Epsteinin mukana. Asia pitää tutkia, de Blasio sanoi BBC:n mukaan.
 Floridalainen republikaanisenaattori  Rick Scott  vaati vankilaviranomaisia selittämään, mitä Metropolitan Correctional Center -vankilassa tapahtui Epsteinin kuoleman aikaan. Hän myös vihjasi, että Epsteinin kuolemaan saattoi liittyä rikollista toimintaa.
 Trumpin asianajaja, New Yorkin entinen pormestari,  Rudy Giuliani  esitti Twitterissä useita kysymyksiä Epsteinin kuolemaan liittyen.
 Giuliani kysyi, kuka valvoi Epsteiniä ja mitä valvontakamerasta näkyy. Lisäksi hän kehotti seuraamaan motiiveja.
 Manhattanin entisen liittovaltion syyttäjän  Preet Bhararan  mukaan Epsteinin kuolema tallentui todennäköisesti vankilan valvontakameroihin. Bharara tviittasi, että toivottavasti tallenne on kokonainen, vakuuttava ja hyvässä tallessa.
 Oikeusministeriö ryhtyy toimiin
 Oikeusministeri  William Barr  ilmoitti, että liittovaltion poliisi FBI ja oikeusministeriö tutkivat Epsteinin kuolemaan liittyvät olosuhteet.
 – Herra Epsteinin kuolema herättää vakavia kysymyksiä, joihin on saatava vastaus, Barr sanoi uutistoimisto AFP:n mukaan.
 Nebraskalainen republikaanisenaattori  Ben Sasse  kirjoitti lauantaina Barrille kirjeen, jossa hän vaati, että päiden pitää pudota Epsteinin vankilakuoleman takia. Sasse on senaatin oikeusasiain valiokunnan jäsen.
 – Oikeusministeriö epäonnistui. Tänään Jeffrey Epsteinin salaliittotoverit ajattelevat, että he ovat saattaneet saada viimeisen kultaisen diilin, Sasse sanoi BBC:n mukaan.
 Sasse lisäsi, että jokaikinen henkilö oikeusministeriössä tiesi, että Epstein voisi tehdä itsemurhan ja että hänen pimeiden salaisuuksiensa ei voida antaa kuolla hänen mukanaan.
 Epstein kuoli pian asiakirjojen julkaisun jälkeen
 Perjantaina julkaistiin satoja sivuja oikeuden asiakirjoja, jotka sisältävät uusia Epsteiniin ja hänen merkittäviin kumppaneihinsa kohdistuvia syytöksiä.
 Asiakirjat liittyvät  Virginia Giuffren  tapaukseen. Hän on yksi naisista, jotka syyttävät Epsteinia seksuaalirikoksista.
 Giuffre sanoo olleensa Epsteinin seksiorja. Hän väittää, että hänet pakotettiin seksiin tunnettujen amerikkalaisten poliitikkojen ja bisneshenkilöiden kanssa. Kaikki Giuffren syyttämät henkilöt ovat kiistäneet väitteet.
 Kuolinsyytutkijan katumaasturi oli pysäköity Metropolitan Correctional Center -vankilan ulkopuolelle 10. elokuuta 2019.  Vanessa Carvalho / REX / AOP
 Giuffren asianajaja  Sigrid McCawley  sanoi uutistoimisto AP:n mukaan, että Epsteinin kuolema alle 24 tunnin sisällä asiakirjojen julkaisusta ei ole yhteensattuma. Hän kehotti viranomaisia jatkamaan tutkintaa ja keskittymään Epsteinin kumppaneihin, jotka asianajajan mukaan osallistuivat Epsteinin kaameaan seksikauppahankeeseen.
 Ennen rikostutkintaa Epstein eli luksuselämää ja vietti aikaansa eri alojen merkkihenkilöiden seurassa. Hän omisti yksityissaareen Karibialla sekä suuren kartanon New Yorkissa.
 Hänen sosiaaliseen verkostoonsa kuuluivat jossain vaiheessa muun muassa Yhdysvaltain nykyinen presidentti  Donald Trump , entinen presidentti Bill Clinton ,  prinssi  Andrew  ja L Brands -yhtiön perustaja, miljardööri  Leslie Wexner .
 Entiset tuttavat ovat ottaneet etäisyyttä Epsteiniin tähän kohdistuneiden rikosepäilyjen myötä.
 Yhdysvaltain viranomaiset ovat vakuuttaneet, että Epsteinin epäiltyjen rikosten tutkinta jatkuu.

Seksuaalirikoksista syytetyn liikemies Epsteinin kuolema herättää kysymyksiä – Trump uudelleentviittasi salaliittoteorian, jossa syytettiin Clintoneita


Summary: Lauantain ohjuskokeet olivat peräti viidennet kahden viikon sisään.

Pohjois-Korean diktaattori  Kim Jong-un  valvoi lauantaina "uuden aseen" koetta, kertoo Pohjois-Korean valtiollinen media KCNA.
 KCNA ei kertonut teknisiä yksityiskohtia, mutta sen mukaan Pohjois-Koreassa kehitetty uudentyyppinen ase sopii alueen maasto-olosuhteisiin.
 Pohjois-Korea laukaisi lauantaina kaksi ohjusta Japaninmereen. Ohjuskokeet ovat peräti viidennet kahden viikon sisään. Pohjois-Korea on sisuuntunut meneillään olevasta Etelä-Korean ja Yhdysvaltojen sotaharjoituksesta ja haluaa varoittaa sotaharjoituksen pitäjiä ohjuskokeillaan.
 Kaukoidän tutkimusinstituutin tutkija  Kim Dong-yub  uskoo Pohjois-Korean laukaisseen lauantaina uusia lyhyen matkan ballistisia ohjuksia, jotka ovat osa maan armeijan nykyaikaistamista.
 Yhdysvaltain presidentti  Donald Trump  totesi Twitterissä, että Pohjois-Korean Kim on hieman pahoitellut hänelle ohjuskokeita.
 Trumpin mukaan Kim on ilmoittanut kirjeellä, että haluaisi tavata Yhdysvaltojen ja Etelä-Korean yhteisen sotaharjoituksen päätyttyä. Ilmeisesti ohjuskokeidenkin on määrä loppua tuolloin.

KCNA: Kim valvoi Pohjois-Korean tuoreinta ohjuskoetta, jossa testattiin "uudentyyppistä asetta"


Summary: Marokon viranomaiset ovat luvanneet suojella leirille jääneitä nuoria.

Kolme belgialaista nuorta naista jätti kesken vapaaehtoistyönsä Marokossa, koska heitä uhattiin mestaamisella shortsien käytön vuoksi.
 Naiset olivat vapaaehtoistöissä Adarin kylässä Marokon eteläosassa. He auttoivat rakentamaan teitä.
 Marokkolainen opettaja pillastui, kun hän näki  videon vapaaehtoistyöläisistä.  Mies arvosteli sosiaalisessa mediassa naisten vaatetusta, koska he käyttivät shortseja. Opettaja kirjoitti, että naiset pitää mestata epäkunnioittavan pukeutumisensa takia.
 Uhkaus oli vakava, koska viime vuonna kolme marokkolaista islamistia mestasi kaksi pohjoismaalaista naista, jotka olivat patikoimassa Atlas-vuorilla Marokossa. Miehet  tuomittiin kuolemaan  heinäkuussa.
 Marokon poliisin mukaan opettaja on pidätetty. Häntä epäillään kiihottamisesta terroritekoihin.
 Tulevat leirit peruttu
 Vapaaehtoistyöt järjestänyt Bouworde-järjestö kertoo  verkkosivuillaan , että belgialaisnaiset kuuluivat lähes neljänkymmenen nuoren ryhmään, joka osallistuu työleirille kesälomallaan.
 Bouworde kertoo peruvansa kaikki tulevat Marokon-leirinsä uhkauksen takia. Järjestö kertoo saaneensa Marokon viranomaisilta lupauksen, että nuoria leiriläisiä suojellaan. Järjestön mukaan loput 34 nuorta haluavat jatkaa leirin loppuun saakka.
 Marokkolaiset ovat reagoineet voimakkaasti belgialaisnaisten tapaukseen. Eräs marokkolainen kansanedustaja arvosteli naisten vaatetusta. Casablancaan puolestaan on suunnitteilla mielenosoitus, jossa osallistujat aikovat pukeutua shortseihin.
 Bouworde kertoo toimineensa Taroudantin alueella yli 15 vuoden ajan. Järjestön vapaaehtoiset ovat osallistuneet muun muassa koulujen, teiden ja vesikanavien rakentamiseen.

Kolme nuorta belgialaisnaista keskeytti vapaaehtoistyönsä Marokossa, koska leiriläisiä uhkailtiin mestauksella shortsien käytöstä


Summary: Yhtiöt lähettävät asiakkailleen muistutusviestejä lähestyvästä katsastuksesta, mutta silti moni kurvaa katsastuttamaan autonsa myöhässä.

Reilu vuosi sitten suomalaiset autoilijat törmäsivät uuteen katsastuslakiin. Se pakotti laittamaan ajattelun uusiksi.
 Kun aikaisemmin auton sai katsastaa vasta neljä kuukautta ennen auton käyttöönottopäivää, nyt sen voi katsastaa milloin vain. Kunhan muistaa, koska edellinen katsastus oli.
 – Katsastamattomien autojen määrä on lisääntynyt huomattavasti. Joko poliisi on antanut kehotuksen mennä katsastamaan auto tai autoilija itse on havahtunut, että autohan piti katsastaa ajat sitten, kertoo asemapäällikkö  Tommi Pasanen  Helsingin Plus Katsastuksen kokemuksistaan autohallin melussa.
 Hänen kokemuksensa mukaan autojen katsastus on yleensä pari viikkoa myöhässä.
 Suomen suurimmassa katsastusketjussa on huomattu sama asia.
 – Autoilijoilla on ollut paljon epätietoisuutta katsastusajankohdista uuden lainsäädännön takia. Ennen ihmiset muistivat sen käyttöönottopäivän mukaan, mutta nyt pitää muistaa edellinen katsastuspäivä. Tämä on asiakkaan näkökulmasta selvästi suuri muutos, kertoo tekninen johtaja  Hannu Pellikka  A-Katsastuksesta.
 Tommi Pasanen katsastaa auton pohjaa. Kaikki näyttää hyvältä. Laura Hyyti / Yle
 Uuden lain myötä katsastusvälit harvenivat. Tuliterän auton ensimmäinen määräaikaiskatsastus pitää tehdä nykyään neljän vuoden päästä käyttöönotosta. Sen jälkeen auto katsastetaan kahden vuoden välein, kunnes vietetään auton kymmenvuotisjuhlia. Tämän jälkeen auto pitää katsastaa vuoden välein.
 Moni autoilija vieraileekin kerran vuodessa katsastusasemalla, koska Suomessa autojen keski-ikä on hieman yli 12 vuotta, yksi Euroopan korkeimmista.
 Tästä on kyse Katsastuslaki muuttui vuoden 2018 toukokuussa Aikaisemmin katsastuksen pystyi suorittamaan aikaisintaan neljä kuukautta ennen käyttöönottopäivää Esimerkki: 1.10.2004 käyttöönotettu henkilöauto piti katsastaa 1.6.–1.10. välisenä aikana Uuden lain aikana auto on katsastettava ensimmäisen kerran viimeistään neljän vuoden kuluttua ajoneuvon käyttöönottopäivästä. Sen jälkeen viimeistään kahden vuoden kuluttua edellisestä katsastuksesta. Kun käyttöönottoajankohdasta on kulunut yli 10 vuotta, on ajoneuvo katsastettava vuosittain eli viimeistään vuoden kuluttua edellisestä katsastuksesta. Lähde: Traficom
 Autokauppiaat hakevat innokkaasti uusia leimoja
 A-Katsastuksen Pellikan mukaan uusi laki ja sen tuoma tilanne eivät yllätä, koska muutokset aiheuttavat usein hämmennystä. Hän uskoo, että asia korjaantuu lähivuosina.
 – Kyllä tilanne tasaantuu, mutta se vaatii jonkun aikaa, koska katsastus tapahtuu kohtuullisen harvoin. Tiedotusta muutoksesta on ollut, mutta se voi unohtua, mikä on täysin ymmärrettävää.
 Nykyään auton voi katsastaa vaikka joka päivä, jos haluaa. Autokaupat ja yksityiset autojen myyjät ovat innokkaita käyttämään tätä mahdollisuutta.
 – Meillä on näkynyt ihan selkeästi, että autokaupat ovat lisänneet autojen katsastuksia. Ennen myyntiä autoja katsastetaan huomattavasti enemmän kuin aikaisemmin, mutta pitää muistaa, että aiemmin se ei ollut edes aina mahdollista.
 Katsastusmies Joonas Aaltonen avaa konepellin ja testaa samalla auton päästöpitoisuudet. Laura Hyyti / Yle
 Liikenne- ja viestintävirasto Traficomilla ei ole vielä tietoa siitä, kuinka moni on unohtanut katsastaa autonsa uuden lain aikana. Virasto aikoo syksyllä perehtyä tilanteeseen ja kertoa myöhemmin tarkempaa tietoa.
 Poliisi: Kilvet pois ja sakkolappu käteen, jos selitys ei riitä
 Tuoreehko katsastuslaki ei ole muuttanut poliisin suhtautumista katsastamattomilla autoilla ajamiseen, vaikka uusi tilanne saattaa aiheuttaa sekaannusta autoilijoiden keskuudessa.
 Poliisin liikenneturvallisuuskeskuksen johtaja, ylikomisario  Dennis Pasterstein  toteaa, että mitään yleisohjetta sallivampaan linjaan ei ole annettu. Poliisipartiot kuuntelevat kuljettajan selityksen tilanteesta ja tekevät päätöksensä.
 – Jos ei löydy pätevää syytä siihen, miksi henkilö ajaa katsastamattomalla autolla, niin poliisi ottaa rekisterikilvet irti autosta ja määrää 70 euron rikesakon, Pasterstein sanoo ytimekkäästi.
 Poliisi voi antaa myös kirjallisen tai suullisen huomautuksen. Autoilijaa voidaan käskeä ajamaan suoraan lähellä olevalle katsastusasemalle.
 – Jos autoilija voi todistaa, että on menossa parhaillaan autoaan katsastamaan, tilanne voidaan arvioida uudelleen.
 Liikennevalvonnassa ovat viime vuosina olleet apuna myös Revika-laitteet, joita löytyy lähes kaikista poliisiautoista. Laite pystyy havaitsemaan katsastamattomat ajoneuvot rekisterinumeron perusteella.
 Vakuutusyhtiö: Katsastuksen unohtaminen ei vaikuta korvaukseen
 Kolari katsastamattomalla autolla ei aiheuta välttämättä lompakkoon isoa lovea, jos on hoitanut vakuutukset ovat kunnossa.
 – Jos autolla on voimassa oleva vakuutus, niin lähtökohta on se, että vahinko korvataan. Pidempikestoiset väärinkäyttötapukset ovat asia erikseen, sanoo tuotejohtaja  Mikko Pöyhönen  Pohjola Vakuutuksesta.
 Hänen mukaansa jos tällainen ilmiö yleistyisi, se olisi vakuutusyhtiöissä pohdinnan paikka. Kyseessä on kuitenkin marginaalinen asia, Pöyhönen arvioi.
 Lue lisää
 Katsastus muuttuu, mutta miten? "Ei tarvitse pelätä, että muuttuisi ja tiukentuisi merkittävästi"
 Luuletko tietäväsi, meneekö autosi katsastuksesta läpi? Testaa Ylen visassa, tunnetko tiukentuneet määräykset

Uusi laki katsastuksista tuli ja toi mukanaan sekaannusta: “Autoilijoilla on ollut paljon epätietoisuutta”


Summary: Useita pelastusoperaatioita on käynnissä.

Kiinassa Lekima-taifuunin kuolonuhrien määrä on noussut ainakin 30:een, kertovat paikalliset viranomaiset.
 Lekima-taifuuni etenee pitkin Kiinan rannikkoa Shanghaista pohjoiseen. Nyt se on saavuttanut Jiangsun maakunnan ja jatkaa sunnuntaina edelleen Shandongiin. Molemmissa maakunnissa on jo annettu myrskyvaroitus.
 Pelastusjoukot ovat etsineet kateissa olleita ihmisiä myrskyn aiheuttaman maanvyöryn alta. Viranomaisten mukaan ainakin 18 ihmistä on kateissa myrskyn jäljiltä Zhejiangin maakunnassa. Maakunnan viranomaisten mukaan useita pelastus- ja etsintäoperaatioita on käynnissä.
 Taifuuni aiheutti miljardituhot
 Zhejiangin viranomaiset kertovat taifuunin aiheuttaneen yli 15,8 miljardin juanin eli lähes 2,1 miljardin euron taloudelliset menetykset.
 Lauantaina valtiollinen televisiokanava CCTV kertoi lauantaina, että 18 ihmistä kuoli Wenzhoun kunnassa jäätyään maanvyöryn alle. Ei ole selvillä, kuolivatko sunnuntaina ilmoitetut 12 uhria samassa vyöryssä.
 Taifuuni rantautui Kiinan itärannikolle varhain lauantaina, ja sen alta on evakuoitu yli miljoona ihmistä.
 Esimerkiksi Zhejiangissa peruttiin lauantaina varotoimena lähes 300 lentoa ja lautta- sekä junaliikenne keskeytettiin. Uutistoimisto Xinhuan mukaan Zhejiangissa sijaitsevassa Wenlingin kaupungissa mitattiin yli 50 metriä sekunnissa puhaltaneita myrskytuulia. Tuulet kaatoivat alueella tuhansia puita ja aiheuttivat laajoja sähkökatkoja.
 Suurkaupunki Shanghaissa evakuoitiin noin 300 000 asukasta, ja hätämajoituksissa kerrottiin olevan yli 110 000 ihmistä.
 Yhteensä yli 3 200 lentoa on peruttu taifuunin vuoksi. Lentokoneet ovat jääneet maahan muun muassa Shanghaissa.

Kiinassa riehuvan Lekima-taifuunin uhriluku nousee – ainakin 30 ihmistä kuollut


Summary: Jos hallitus ei tee kompensoivia kevennyksiä, kilpailukykysopimukseen liittyvät muutokset nostavat palkansaajien tuloveroprosenttia ensi vuonna keskimäärin reilulla puolella prosenttiyksiköllä, Veronmaksajain Keskusliitto laskee.

– Yli puolen miljardin euron veronkiristys on heti ostovoimasta pois. Tavalliselle, keskituloiselle palkansaajalle se voi merkitä noin 250 euron menetystä vuodessa. Luonnollisesti se heikentää myös talouden kysyntää, Veronmaksajain Keskusliiton toimitusjohtaja  Teemu Lehtinen  sanoo.
 Veronkiristys johtuu taannoisista kilpailukykysopimukseen liittyvistä palkansaajamaksujen muutoksista. Palkansaajien sosiaalivakuutusmaksut kuten työeläkemaksut ja sairausvakuutuksen sairaanhoitomaksut nousevat.
 Gigantin myyjät Miko Salmi ja  Ella Dyrendahl-Nyblin täyttämässä hyllyjä.  Mikko Koski / Yle
 Näiden muutosten takia palkansaajan tuloveroprosentti on nousemassa eri tulotasoilla 0,5–0,6 prosenttiyksikköä. Toimitusjohtaja Lehtisen mukaan sosiaalivakuutusmaksujen muutos kohtelee eri tuloluokkia melko tasaisesti samalla ankaruudella.
 – Kun nämä sosiaalimaksut nousevat ja ostovoima leikkaantuu, niin hallitus voisi budjettiriihessä keventää muuta verotusta niin, että kokonaisuutena palkkaverotus ei kiristyisi. Se vaatisi hallitukselta uusia päätöksiä. Ne ovat puhtaasti poliittisia päätöksiä, Lehtinen huomauttaa.
 Yksi pelastusrengas voisi olla työttömyysvakuutusmaksujen alentaminen. Kokonaan se ei palkansaajan ahdinkoa helpottaisi. Päätöksiä on luvassa loppukuusta.
 Veronpalautukset näkyivät heti muun muassa kodinkonekaupoissa. Mikko Koski / Yle
 – Meidän arviomme on ollut, että ensi vuoden maksu voisi olla nykyisellä tasolla tai sitä voitaisiin enintään laskea 0,6 prosenttiyksikköä kokonaistasosta. Päätökset siitä, mitä esitetään ensi vuoden maksuksi, tehdään elokuun lopussa, Työllisyysrahasto toimitusjohtaja  Janne Metsämäki  kertoo.
 Hän huomauttaa, että talouden ennustamiseen sisältyy tällä hetkellä keskimääräistä enemmän riskejä ja epävarmuutta. Työttömyyden aleneminen vähintään hidastuu tai voi jopa kääntyä pieneen nousuun.

Veronmaksajat: Palkkaverotus uhkaa kiristyä puolella miljardilla ensi vuonna – keskituloisen lompakosta lähtisi jopa 250 euroa


Summary: Kymmenen vuotta sitten julkaistua Minecraftia ehdittiin vuosia pitää lähinnä tylsänä opetuspelinä.

Tällä hetkellä pelimaailmassa on outo ilmiö. Kymmenen vuotta vanha peli Minecraft on noussut yhtäkkiä suosioon, etenkin tubettajien parissa. Kun avaa Youtuben, huomaa, että sen nousussa olevissa pelivideoissa lähes poikkeuksetta pelataan juuri Minecraftia. Pelimaailmassa vastaavaa suosion paluuta ei tapahdu lähes koskaan, kertoo pelikehityksen asiantuntija  Nanne Leskinen .
 Mikä ihmeen Minecraft? Minecraft on vuonna 2009 julkaistu videopeli, jossa pelaajan on mahdollista luoda erilaisia rakennelmia kuutioiden avulla kolmiulotteisessa maailmassa. Pelin kehittäjänä toimii ruotsalainen Mojang AB, joka siirtyi vuonna 2014 Microsoftin omistukseen. Toukokuussa Minecraft ilmoitti myyneensä yli 176 miljoonaa peliä, ja sillä on yli 200 miljoonaa rekisteröityä pelaajaa. Minecraft on virallisesti maailman myydyin peli, sillä Tetriksen myyntilukuja ei ole virallistettu. Minecraftia voi pelata tietokoneella, konsoleilla tai mobiililaitteilla. Lähteet: Wikipedia,  gamesindustry.biz
 Mutta kyseessä ei olekaan täysin sama peli, kertoo Leskinen. Hänen mukaansa suosion taustalla on osin se, että Microsoft on jatkuvasti päivittänyt peliä. Siitä on tarjottu uusia versioita uusille alustoille, ja ominaisuuksia on suurimman suosion jälkeenkin viitsitty kehittää.
 Suosiopelistä opetuspeliksi ja takaisin suosioon
 Sen jälkeen, kun suosio hiipui noin vuonna 2016, Minecraftia pidettiin vuosia lähinnä opetuspelinä.
 Lukuisia opetusohjelmia perustettiin ympäri maailmaa, myös Suomessa,  ja ne käyttivät Minecraftia työkaluna . Minecraftin avulla lapsille opetettiin kaikenlaista arkkitehtuurista maatilan hoitoon ja kaupunkisuunnittelusta ohjelmointiin.
 Pelin monipuolisuudesta kertoo se, että sitä on käytetty myös Kouvolan kaupungin kaupunkiympäristön suunnittelussa.  Kouvolan kaupunki
 Leskinen kertoo, että pelin uuden suosion taustalla on osaltaan vuonna 2018 tehty suuri päivitys Update Aquatic. Se oli suurin yksittäinen päivitys pitkiin aikoihin, ja peliin ilmestyi liuta uudenlaisia ominaisuuksia ja uutta tutkittavaa. Päivityksessä vedenalaiseen maailmaan tuli muun muassa uusia vesieläimiä, uusia joukkoja, näköaloja ja vesitemppeleitä.
 – Tämä ei ollut kuitenkaan vielä päänkääntäjä pelaajakunnalle, joka oli täysillä mukana Fortniten pyörteissä. Tämä kuitenkin oli Minecraftin uudelleenheräämisen alkua.
 Tämän vuoden ensimmäinen iso päivitys Village and Pillage lisäsi jälleen ison määrän sisältöä peliin ja muutti jo olemassa olevia ominaisuuksia mielenkiintoisemmiksi. Päivityksessä tuli eri biomeja, eli eloyhteisöjä, uusia vihollisia ja yksi uusista ominaisuuksista oli mahdollisuus suojella kyliä ryöstelijöiltä.Heti tämän jälkeen Microsoft aloitti Minecraftin 10 vuoden juhlinnan.
 Youtube trendsetterinä
 Jo hieman noussutta suosiota vauhdittivat pian tubettajat. Kun uudet päivitykset ilmestyivät ja Minecraft oli ajankohtainen meemi, tämä ei jäänyt huomaamatta heiltä. He alkoivat taas pelaamaan Minecraftia, Leskinen kertoo.
 – Yllättävän suuretkin tubettajat tarttuivat siihen. Muun muassa maailman suosituin tubettaja  PewDiePie  alkoi lataamaan Minecraft-videoita. Tämä takasi Minecraftin räjähdysmäisen takaisinnousun.
 Tällä hetkellä Suomen suosituimpaa Minecraft-sarjaa Youtubessa tekee  Beata "Paqpa" Rodas .Rodas aloitti Minecraft-videoiden teon noin kuukausi sitten, ja moni on seurannut perässä. Esimerkiksi Lakko, yksi Suomen tunnetuimmista tubettajista, aloitti oman sarjansa noin viikko sitten.
 Rodas kertoo, että hän oli jo vuosi sittenpelannut Minecraftin horrormappeja eli kauhuteemaisia minipelejä. Yleisö oli kysellyt Minecraftin perään jo pitkään, ja uusi päivitys sattui tulemaan hyvään saumaan.
 Nostalgian nälkä houkuttaa pelaamaan
 Leskinen muistuttaa, että ne, jotka pelasivat suosion alkuvuosina peliä, ovat nyt tyypillisesti 15-20-vuotiaita. Ja koska kymmenen vuotta on valtavan pitkä aika tuossa iässä, tämä tarkoittaa, että Minecraftilla on iso nostalgia-arvo näiden ihmisten elämässä. Tämä on herättänyt Minecraftin suurimman fanimassa kokeilemaan, miltä peli pitkästä aikaa tuntuu.
 Pelin aiheuttama nostalgia on myös Rodakselle tuttua. Vaikka peli on jo tuttu seitsemän vuoden takaa, on tutun ja turvallisen lisäksi tullut uuttakin.
 – Kerkesin aikanaan kyllästyä tuohon survival-pelimoodiin. Kun aloitin uudestaan, olin ihan että wau, tämä peli on kehittynyt niin paljon, ja uusia juttuja on tullut niin paljon.
 Beata "Paqpa" Rodas pyrkii olemaan katsomatta muiden tubettajien videoita Minecratista, jotta videot ovat omalaatuisia. Beata Rodas
 Uusien asioiden selvittämisessä Rodaksella on apuväline, mitä ei kaikilla ole, nimittäin sadat kommentoijat.
 – Kysyn kommenteissa, mitä kaikkea uutta peliin on tullut ja mitä minun kannattaisi pelissä tehdä.
 Pelikehityksen asiantuntija Leskinen huomauttaa, että Minecraft on myös peli, johon ei helposti kyllästy, koska siinä on niin paljon variaatiota kuten eri pelimoodeja. Myös esimerkiksi graafisia ominaisuuksia voi muokata mieleisikseen, joten vain taivas on rajana.
 – Luomisen vapaus antaa sitten kaikille näille sadoille miljoonille pelaajille satoja miljoonia tapoja pelata ja kokea peliä uudelleen ja uudelleen.
 Mitä mieltä sinä olet Minecraftin uudesta noususta? Keskustele aiheesta kello 22.00 asti!

Parikymppiset kokevat lapsuusnostalgiaa, kun Minecraft on jälleen kerran pelimaailman kuumin ilmiö – eikä sen suosio ole mikään sattuma


Summary: Huthikapinallisia vastaan taisteleva rintama rakoilee.

Saudi-Arabian johtama liittouma teki sunnuntaina iskun Etelä-Jemenin separatisteja vastaan. Iskusta ilmoitettiin sen jälkeen, kun separatistit olivat lauantaina ottaneet haltuunsa presidentillisen palatsin maan toiseksi suurimmassa kaupungissa Adenissa.
 Aiemmin lauantaina separatistit valtasivat Adenissa armeijan rakennuksia ja ottivat haltuunsa aseita.
 YK:n mukaan 8. elokuuta alkaneissa Adenin taisteluissa on tähän mennessä kuollut yhteensä noin 40 ihmistä ja noin 260 on haavoittunut.
 Separatistien mukaan palatsi saatiin haltuun ilman taistelua. Jemenin presidentti  Abderabbo Mansour Hadi  asuu Saudi-Arabiassa, joten palatsin merkitys on lähinnä symbolinen.
 – Kaksisataa presidentillisen vartioston sotilasta päästettiin turvallisesti pois palatsista, separatistien edustaja kertoi uutistoimisto AFP:lle.
 Saudi-Arabian johtama liittouma ei kertonut iskun yksityiskohdista, mutta sanoi sen kohdistuneen alueelle, jossa on suora uhka laillistetun hallinnon tärkeälle kohteelle.
 Sekä Etelä-Jemenin separatistit että hallituksen joukot ovat taistelleet Iranin tukemia huthikapinallisia vastaan.
 Liittouman tiedotteessa separatistista Etelän siirtymäneuvostoa vaaditaan vetäytymään valtaamistaan asemista Adenissa tai liittouman uhataan tekevän lisää hyökkäyksiä.
 Jemenin hallitus syytti separatistista Etelän siirtymäneuvostoa ja sen tukijaa Arabiemiirikuntia vallankaappauksesta.
 Separatistien joukot ovat keskiviikosta asti taistelleet hallituksen joukkoja vastaan Adenissa. Najeeb Almahboobi / EPA
 Jemenin sisällissodan tilanne on mutkikas
 Jemenin pääkaupunki Sanaa on ollut jo useamman vuoden ajan huthikapinallisten hallussa. Aden on sinä aikana toiminut kansainvälisesti tunnustetun hallituksen väliaikaisena pääkaupunkina.
 Nyt kuitenkin hallituksen ote myös Adenista näyttää lipsuvan, kun Etelä-Jemenin itsenäisyyttä tavoitteleva Etelän siirtymäneuvosto vahvistaa asemiaan. Etelä-Jemen oli itsenäinen valtio vuoteen 1990 asti ennen Jemenien yhdistymistä.
 Saudi-Arabia vaati jo aiemmin Adenin tapahtumien osapuolia tapaamaan heti ja sopimaan erimielisyytensä. Saudi-Arabia vaati myös välitöntä tulitaukoa ja uhkasi sitä rikkovia sotilaallisilla toimilla.
 – Osapuolten pitää keskustella erimielisyyksistään, antaa mahdollisuus viisaudelle ja vuoropuhelulle, jättää eroavaisuudet taakseen ja tulla yhteen, Saudi-Arabia lausui.
 Tilanne Jemenin sisällissodassa on mutkikas. Saudi-Arabia ja Arabiemiirikunnat kuuluvat liittoumaan, joka taistelee Jemenin hallituksen puolella huthikapinallisia vastaan. Samaan aikaan Arabiemiirikunnat kuitenkin tukee taloudellisesti ja sotilaallisesti myös Etelän siirtymäneuvostoa.
 Separatistien joukot ovat keskiviikosta asti taistelleet hallituksen joukkoja vastaan Adenissa.
 – Jemenin tasavalta vaatii Arabiemiirikuntia keskeyttämään materiaalisen tukensa ja vetämään sotilaallisen tukensa ryhmiltä, jotka ovat kapinoineet valtiota vastaan, Jemenin ulkoministeriö sanoi.
 Sota sodan sisällä uhkaa
 Kansalaisjärjestö International Crisis Group varoitti, että Adenin kahakat uhkaavat johtaa "sisällissotaan sisällissodan sisällä" Etelä-Jemenissä.
 Arabiemiirikuntien ulkoministeri  Abdullah bin Zayed al-Nahyan  kehotti lievittämään jännitteitä Adenissa. Hänen mukaansa Arabiemiirikunnat tekee kaikkensa rauhoittaakseen tilannetta. Ministerin mukaan molempien osapuolten tulisi keskittyä taistelemaan hutheja vastaan.
 Saudi-Arabian johtama liittouma on taistellut Iranin tukemia huthikapinallisia vastaan vuodesta 2015. Huthit hallitsevat edelleen laajoja alueita maan pohjois- ja länsiosissa.

Separatistit valtasivat presidentillisen palatsin Jemenin Adenissa - Saudi-Arabian johtama liittouma kertoo tehneensä vastaiskun


Summary: Ampuminen tapahtui lauantaina Oslon lähellä sijaitsevassa moskeijassa.

Norjan poliisi tutkii lauantaina moskeijassa Bærumissa tapahtunutta ampumavälikohtausta terroriteon yrityksenä. Poliisi kertoi tänään pitämässään tiedotustilaisuudessa, että epäillyllä ampujalla on äärioikeistosympatioita,  uutisoi Aftenposten-lehti .
 – Tutkimme tätä terroriteon yrityksenä, Norjan poliisin edustaja  Rune Skjold  sanoi sunnuntaina tiedotustilaisuudessa.
 Poliisi kertoo olleensa jonkin aikaa tietoinen epäillyn internetissä osoittamista äärioikeistosympatioista. Mies on muun muassa ilmaissut tukensa toisen maailmansodan aikana yhteistyötä Norjaa miehittäneiden saksalaisten kanssa tehneelle  Vidkun Quislingille .
 Ampuminen tapahtui Oslon lähellä sijaitsevan Bærumin al-Noor -moskeijassa lauantaina iltapäivällä . Moskeijassa oli tapahtumahetkellä vain muutama ihminen, joista yksi onnistui taltuttamaan nopeasti ampujan. Tämä ehti poliisin mukaan ampua moskeijassa useita laukauksia.
 Poliisi kertoo epäillyn olevan 21-vuotias valkoihoinen kantanorjalainen, joka asuu moskeijan lähellä. Lauantaina poliisi teki miehen asuntoon kotietsinnän, jonka yhteydessä  asunnosta löytyi naisen ruumis . Poliisi ei ole kertonut naisen henkilöllisyydestä muuta kuin sen, että tämä kuului miehen lähipiiriin.
 Poliisi tiedotti sunnuntaina iltapäivällä, että henkirikoksen uhri on epäillyn ampujan 17-vuotias sisar,  uutisoi Aftenposten .
 Aftenposten: Mies julkaisi jäähyväisviestin
 Miestä epäillään tällä hetkellä taposta ja tapon yrityksestä. Poliisi on yrittänyt kuulustella miestä, mutta tämä ei ole halunnut vastata poliisin kysymyksiin.
 Aftenposten-lehden mukaan  epäilty ampuja oli julkaissut muutamaa tuntia ennen moskeijaiskua äärioikeistolaisella internetfoorumilla jäähyväisviestin, jossa hän viittasi muun muassa Uuden-Seelannin moskeijaiskuun. Christchurchin ampujaa hän nimittää pyhimykseksi.
 Hän kirjoittaa myös rotusodan siirtämisestä todelliseen maailmaan ja viittaa skandinaavisen mytologian Valhallaan, jonne urhoollisesti kuolleet soturit pääsevät.
 Aftenposten kertoo norjalaismiehen yrittäneen Christchurchin ampujan tapaan lähettää suoraa videolähetystä teostaan, mutta epäonnistui.

Norjan poliisi tutkii ampumista moskeijassa terroriteon yrityksenä – "Epäillyllä äärioikeistosympatioita", "Ihannoi Christchurchin ampujaa"


Summary: EK:n ekonomistin varoitus budjettipöytiin: "Talousnäkymät synkentyneet"

Pääministeri  Antti Rinteen  (sd.) hallitus ryhtyy toden teolla toteuttamaan  ohjelmaansa , kun vaalikauden ensimmäinen budjetti synnytetään lähiviikkoina.
 Mika Lintilän  (kesk.) luotsaaman valtiovarainministeriön budjettiesitys julkaistaan perjantaina. Se antaa jo varsin tarkan kuvan valtion tuloista ja menoista vuonna 2020. Lopulliset päätökset hallitus tekee kuitenkin varsinaisessa budjettiriihessään syyskuun puolivälissä.
 Samalla päätetään julkisen talouden suunnitelmasta koko hallituskaudelle.
 Budjetissa sovitaan ensi vuoden tulot ja menot Valtiovarainministeriön (VM) sisäiset budjetti- eli talousarvioneuvottelut käydään tiistaina ja keskiviikkona. VM:n budjettiesitys lähetetään ministeriöihin ja julkistetaan perjantaina. Hallitus tekee päätökset ensi vuoden talousarviosta budjettiriihessään 17. - 18. syyskuuta. Hallitus sopii samalla julkisen talouden suunnitelmasta, joka ohjaa talouspolitiikkaa koko nelivuotiskauden.
 – Hallitusohjelma saa näiden päätösten seurauksena lisää lihaa luiden ympärille, toteaa valtiovarainministeriön uusi budjettipäällikkö  Sami Yläoutinen .
 Hallitusohjelmassa luvataan 1,2 miljardin pysyviä menolisäyksiä hallituskauden aikana sekä enintään kolmen miljardin väliaikaisia satsauksia "tulevaisuusinvestointeihin".
 Yle kysyi työmarkkinakeskusjärjestöjen ekonomisteilta sekä työttömien, luonnonsuojelun ja ammattikorkeakouluopiskelijoiden etujärjestöiltä, mitä ne budjettipöydästä odottavat.
 EK:n johtava ekonomisti Sami Pakarinen. Rinna Härkönen / Yle
 EK:n ekonomisti: Taloustilanne vaatii rohkeita työllisyystekoja
 Elinkeinoelämän keskusliiton johtava ekonomisti  Sami Pakarinen  katsoo, että talouden suhdannenäkymät ovat selvästi synkentyneet hallitusohjelman laatimisen jälkeen.
 – Kun hallitusohjelmaa tehtiin keväällä, niin silloin nämä kauppapolitiikan kiistat olivat menossa parempaan päin, mutta nyt tässä kesän aikana ne ovat kärjistyneet entisestään. Kyllä talouden signaalit ovat heikentyneet ihan selvästi.
 Tämän tulisi Pakarisen mielestä näkyä budjetissa ennen kaikkea rohkeina työllisyystoimina, jotta kunnianhimoiseen 75 prosentin työllisyysastetavoitteeseen olisi mahdollista yltää. Julkisen talouden tasapainotavoitteesta olisi samalla pidettävä kiinni.
 Elinkeinoelämän etujärjestössä katsotaan, että hallituksen  tähän mennessä kertomat  työllisyyskeinot ovat liian pehmeitä ja riittämättömiä. EK leikkaisi ansiosidonnaista työttömyysturvaa ja lopettaisi niin sanotun eläkeputken kokonaan.
 Budjettipöydästä EK:n Sami Pakarinen odottaa erityisesti kolmea asiaa.
 – Katse kohdistuu työllisyyteen, tutkimus- ja kehitysrahoitukseen ja sitten raideliikenneinfran rahoitus- ja toteutusaikatauluihin.
 SAK:n pääekonomisti Ilkka Kaukoranta. Jarno Kuusinen / AOP
 SAK:n ekonomisti: Aktiivimalli hautaan ja työllisyyteen rahaa
 Taloussuhdannetta voi tulkita myös toisella tavalla. SAK:n pääekonomisti  Ilkka Kaukoranta  sanoo, että Rinteen hallitus pääsee tekemään budjettiaan paremmassa taloustilanteessa kuin hallitukset pitkään aikaan. Vaikka synkempiä suhdannepilviä on taivaanrannassa, taantuman uhkaa ei vielä näy.
 – Meillä työttömyys on nyt poikkeuksellisen matalalla ja työllisyys on noussut ihan hyvin.
 Kaukorantakin nostaa tärkeimmiksi vaatimuksiksi budjettipöytään uudet työllisyyskeinot, joita etsitään riiheen mennessä muun muassa työmarkkinajärjestöjen avulla.
 Edellisen hallituksen aktiivimalli pitää hänen mukaansa purkaa ja satsata varoja rakenteellisen työttömyyden nujertamiseen pidemmällä aikavälillä esimerkiksi oppivelvollisuutta pidentämällä.
 – Me toivomme kunnianhimoisia tekoja työllisyyden puolesta, mutta tavalla, joka ei leikkaa köyhimmiltä. Esimerkiksi työvoimapolitiikan määrärahoihin satsaaminen olisi sellainen keino.
 Rinteen hallitus aikoo  kiristää verotusta noin 700 miljoonalla  lähinnä haittaveroja nostamalla. Pienituloisten tuloverotusta halutaan samalla keventää noin 200 miljoonalla eurolla.
 SAK:n ja EK:n ekonomistit ovat verolinjasta täysin erimielisiä. SAK:n Ilkka Kaukoranta kiristäisi verotusta enemmän, EK:n Sami Pakarinen toivoo hallituksen löytävän keinoja työn verotuksen reippaampaan keventämiseen.
 Työttömien keskusjärjestön puheenjohtaja Irma Hirsjärvi. Niko Mannonen / Yle
 Työttömien järjestö: Odotukset ovat tosi korkealla
 Työttömien keskusjärjestössä Rinteen keskustavasemmistolaisen hallituksen rahapäätöksiä odotetaan melkein malttamattomina. Edellisen hallituksen jättämä jälki työttömiin on puheenjohtaja  Irma Hirsjärven  mukaan lohduton ja hallitusohjelma herättää toiveikkuutta.
 – Meillä on tapahtunut iso muutos ja odotukset ovat korkealla, toteaa Hirsjärvi, joka on paitsi työttömien keskusjärjestön puheenjohtaja myös vasemmistoliittolainen paikallispoliitikko.
 Hänen mukaansa  Juha Sipilän  hallituksen aktiivimalli on aiheuttanut paitsi taloudellista myös henkistä hätää työttömille ja siitä on päästävä heti eroon.
 – Näen, että työttömyyden hoitoon käytetään nyt oikeanlaisia aseita. Näen hyvin tärkeänä esimerkiksi sen, että palkkatukeen aiotaan nyt satsata selvästi enemmän ja pyritään pohjoismaiseen tasoon.
 Työttömien tukitason kohentaminen on Hirsjärven mukaan hyväksi paitsi työttömille, myös koko kansantaloudelle, koska vähävaraiset joutuvat laittamaan kaikki tulonsa kulutukseen.
 Suomen opiskelijakuntien liiton puheenjohtaja Iiris Hynönen. Samok
 Opiskelijajärjestö: Hallitusohjelman lupaukset minimivaatimus
 Hallituspuolueissa on puhuttu paljon koulutuksen kunnianpalautuksesta. Opiskelijajärjestöt odottavat hallituksen ryhtyvän budjettipöydässä sanoista tekoihin.
 Ammattikorkeakoulujen opiskelijoita edustavan Suomen opiskelijakuntien liitto SAMOK odottaa budjettiratkaisuja "varovaisen toiveikkaana".
 – Hallitusohjelmassa amk-koulutukseen suunnitellut panostukset olivat aika pieniä. Me tietysti odotetaan, että vähintään ne tulevat toteutetuksi, sanoo järjestön puheenjohtaja  Iiris Hynönen .
 Hallitus on ilmoittanut lisäävänsä ammattikorkeakoulujen rahoitusta 20 miljoonalla kautensa aikana.
 Korkeakoulujen aloituspaikkoja  aiotaan myös lisätä . Hyvösen mielestä hanke on hyvä, mutta vaatii toteutuessaan lisää rahoitusta. Opintotukea pitäisi Hynösen mukaan korottaa hallitusohjelman lupauksia enemmän.
 Hänen mukaansa vuosia jatkuneiden leikkausten jälkeen rahaa koulutukseen on löydyttävä, vaikka taloussuhdanne kuinka synkkenisi.
 Suomen lunnonsuojeluliiton puheenjohtaja Harri Hölttä. Kaisa Lappalainen / Luonnosuojeluliitto
 Luonnonsuojelijat: Vahdimme luvattua sataa miljoonaa
 Suomen luonnonsuojeluliitto kehui Rinteen hallitusohjelman "vuosituhannen parhaaksi" heti kun se julkistettiin. Nyt miljoonalupausten toimeenpanoa seurataan tarkoin ja epämääräisemmille ympäristökirjauksille odotetaan konkreettista sisältöä.
 – Sadan miljoonan euron vuosittainen lisäys luonnonsuojelutarkoituksiin on tietysti se, mitä tässä ehkä eniten vahditaan, toteaa luonnonsuojeluliiton puheenjohtaja  Harri Hölttä .
 Höltän mukaan hallituksella olisi budjettiriihessään erinomainen tilaisuus reagoida myös IPCC:n tuoreimpaan  ilmastonmuutosraporttiin .
 – Miten erilaisia tukia karsimalla ja uudelleen suuntaamalla saadaan turpeen polttoa vähennettyä, miten saadaan hiilivarastoja kasvatettua, miten saadaan turvepeltojen raivausta pienemmäksi, Hölttä luettelee.
 Hölttä katsoo, ettei luonnonsuojelu- ja ympäristösatsauksista voi tinkiä edes taloustaantuman iskiessä.
 – Ne kannattaa tehdä nyt, koska myöhemmin ne maksavat vielä enemmän.
 Lue lisää:
 HS: Hallitus purkaa aktiivimallista vain leikkurin – työttömyystukia parantanut osa jää voimaan

Budjettineuvottelut alkavat – Työttömät, ympäristöväki ja opiskelijat odottavat, että Rinteen hallitus laittaa luvatut miljoonat liikkeelle


Summary: Veroprosenttia nostavien kuntien määrä voi ensi vuonna lähes kaksinkertaistua.

Kuntatalouden vaikea tilanne pakottaa aiempaa useamman kunnan nostamaan veroprosenttiaan. Kunnallisveroa korotetaan ensi vuonna arviolta 80–90 kunnassa, ennakoi Kuntaliiton pääekonomisti  Minna Punakallio .
 Kyseessä on vasta alustava arvio, mutta joka tapauksessa veronkorotuksiin päätyvien kuntien määrä on kasvamassa merkittävästi. Tälle vuodelle veroprosentti nousi 46 kunnassa. Viime vuosina lukema on pysynyt noin viidessäkymmenessä.
 Kuntien heikosta taloustilanteesta kertoo, että viime vuonna noin 200 kuntaa eli kaksi kolmasosaa kaikista kunnista teki alijäämäisen tuloksen. Määrä on toissa vuoteen verrattuna noin nelinkertainen. Kuntaliitto sanoikin jo helmikuussa, että kuntatalous on ajautunut kriisiin.
 Kouvolassa kovia korotuspaineita
 Paineita kunnallisveron nostoon on muun muassa Kouvolassa, jonka talous painui viime vuonna raskaasti miinukselle. Alijäämää paisuttivat etenkin sote-kustannusten kasvu ja verotulojen jääminen odotuksista.
 Säästöjä on haettu muun muassa kesäkuussa päättyneillä yt-neuvotteluilla. Niiden seurauksena Kouvolan kaupunki vähentää yli sata henkilötyövuotta.
 Kaupunginhallituksen puheenjohtajan  Harri Helmisen  (sd.) mukaan "kaikki konstit ovat nyt pöydässä" Kouvolan talouden tasapainottamiseksi. Pohdinnassa on myös kuntaveron nostaminen nykyisestä 20,75 prosentista.
 – Paineet ovat kovat, mutta en uskalla vielä sanoa, että lähdemme korottamaan, Helminen sanoo STT:lle.
 Vaikeuksia myös suurilla kaupungeilla
 Kuntaliiton Punakallion mukaan talousongelmia on nyt pienten kuntien lisäksi suurilla kaupungeilla.
 Isojen kaupunkien taloutta painavat muun muassa investoinnit ja väestön ikääntymisestä johtuva sote-menojen kasvu. Punakallion mukaan yllätyksenä on tullut verotulojen huono kehitys isoissa kaupungeissa, lukuun ottamatta Helsinkiä ja Espoota.
 Hän nostaa yhdeksi syyksi heikkoon verokertymään vuonna 2016 solmitun kilpailukykysopimuksen vaikutukset. Myös valtionosuuksien indeksijäädytykset ovat kurittaneet kuntia viime vuosina.
 Punakallio uskoo, että kunnissa pyritään välttämään kuntaveron nostoa viimeiseen asti.
 – Valtuustoissa ollaan huolissaan, että kunnan vetovoima heikkenee, jos veroprosenttia nostetaan.
 Toisaalta heikosti sujunut viime vuosi on kasannut kunnille runsaasti paineita veronkorotuksiin.
 – Taloudellinen paine on tosi kova, että lisävelkaantumista ei voida tehdä jatkuvasti.
 Nurmijärvi nostamassa veroa
 Uudellamaalla sijaitseva ja väkimäärältään kasvava Nurmijärvi päätti jo kesäkuussa varautua kuntaveron korottamiseen prosenttiyksikön neljäsosalla. Nyt veroprosentti on 19,50.
 Kunnanhallituksen puheenjohtaja  Virpi Räty  (kok.) kertoo STT:lle, että Nurmijärvi on joutunut ottamaan velkaa mittavien investointien rahoittamiseksi eikä investointitarve hellitä lähivuosina. Tulossa oleva ohikulkutie vaatii tieinvestointeja, ja sisäilmaongelmien takia pitää harkita uusien koulujen ja päiväkotien rakentamista.
 Rädyn mukaan velkamäärää ei haluta nostaa "ihan hirveästi", joten kunnassa on päädytty pieneen veroprosentin nostoon. Hän uskoo monien kuntalaisten ymmärtävän korotuksen.
 – Moni on jo sanonut, että enemmänkin voisi (nostaa kuntaveroa), kunhan kaikki asiat hoituvat, Räty kertoo.
 Veronkorotus "hankalaa imagollisesti"
 Rovaniemellä karsitaan kuluja viime maanantaina alkaneilla yt-neuvotteluilla. Kaupungin kaikkia työntekijöitä koskevat yt-neuvottelut voivat johtaa noin 80 henkilötyövuoden vähentämiseen.
 Rovaniemen veroaste on nyt 21 prosenttia. Ennen kuntaveron nostoa pyritään katsomaan kaikki muut keinot, kertoo kaupunginhallituksen puheenjohtaja  Liisa Ansala  (kesk.).
 – Rovaniemellä on aika korkea veroprosentti jo nyt. Siitä vielä korottaminen on hankalaa imagollisestikin, Ansala sanoo STT:lle.
 Kaupungin taloutta ovat rasittaneet kuntien valtionosuuksien ja verotulojen pieneneminen sekä kustannusten kasvu. Ansalan mukaan tilannetta helpottaisi, jos valtionosuuksien indeksikorotukset palautetaan. Hallitusohjelmaan on kirjattu, että valtionosuuksien leikkaukset päättyvät ensi vuonna.
 Ansala pitää tärkeänä kysymyksenä myös sitä, korvaako valtio täysimääräisesti kunnille tulevien lisävelvoitteiden, kuten hoitajamitoituksen noston, aiheuttamat kustannukset.
 – Ne ovat kriittisiä juttuja, Ansala sanoo.
 Kunnissa seurataan budjettipäätöksiä
 Kunnissa seurataan nyt tarkkaan, millaisia päätöksiä pääministeri  Antti Rinteen  (sd.) hallitus tekee tulevassa budjettiriihessä.
 Valtion ensi vuoden budjettia valmistellaan keväällä hyväksytyn kehysbudjetin pohjalta. Sen mukaan kuntien valtionosuuksiin olisi tulossa noin miljardin euron lisäys ensi vuodelle.
 Valtiovarainministeriö on kuitenkin jo huomauttanut, ettei kuntatalous vahvistu vastaavasti miljardilla. Esimerkiksi kiky-sopimukseen sisältyvä lomarahojen leikkaus päättyy tähän vuoteen, joten kuntien palkkamenot kasvavat ensi vuodelle.
 Kuntaliitto vaatii hallitusta pitämään kiinni aiemmin sovituista valtionosuuksien palautuksista.
 – Niitä ei saa lähteä budjettiriihessä perumaan tai leikkaamaan uudestaan, Punakallio sanoo.

Kunnallisveroa saattaa korottaa 80–90 kuntaa – paineita myös suurissa kaupungeissa


Summary: Kova tuuli ja korkeina lyöneet aallot heittivät vaahdon rannalle.

Britannian Blackpoolissa koettiin lauantaina erikoinen ilmiö, kun mereltä vyöryi maalle paksu kerros vaahtoa. Kovan tuulen ja korkeina lyöneiden aaltojen ansiosta merivaahto vyöryi maalle ja peitti muun muassa autotien.
 Tiellä ajaneet autot näyttivät siltä kuin olisivat seilanneet vaahtokylvyssä.
 Sää aiheutti rannikkokaupungissa myös yleisötapahtuman perumisen lauantaina, kun Blackpoolin lentonäytöksen ensimmäinen päivä peruttiin kovan tuulen vuoksi,  kertoo Britannian yleisradioyhtiö BBC .

Mereltä tullut vaahto sai tien näyttämään vaahtokylvyltä, jossa autot seilaavat – katso video Britannian Blackpoolista


Summary: Jopa viidennes suomalaisista kärsii vuosittain voimakkaista pelkotiloista.

"Se häiritsi merkittävästi elämääni. Olisin tarvinnut verikokeita tms. jo aiemmin tutkimuksia varten, mutta pelkoni esti kaiken tämän." - Neulakammo
 "Hampaat ovat olleet hoitamatta nyt 18 vuoden ajan, olen 58-vuotias". - elina
 Kenelläpä ei olisi perhosia vatsassa terveydenhoitajan tai hammaslääkärin vastaanotolla, kun edessä on verikoe tai juurihoito. Siinä vaiheessa, kun asian ajatteleminenkin on laukaista paniikkikohtauksen, puhutaan jostain ihan muusta kuin normaalista jännityksestä.
 – Fobia on voimakas pelkotila, luonnehtii psykiatri ja kehitysjohtaja  Kristian Wahlbeck  Suomen Mielenterveys ry:stä.
 Fobioita Agorafobia  = avoimien tilojen tai julkisten paikkojen pelko Aikmofobia  = terävien esineiden pelko Ailurofobia  = kissojen pelko Akrofobia  = korkeiden paikkojen pelko Araknofobia  = hämähäkkien pelko Emetofobia  = oksennuksen pelko Klaustrofobia  = suljettujen tai ahtaiden tilojen pelko Kynofobia  = koirien pelko Pyrofobia  = tulen pelko
 Yle teki kesäkuussa nettisivuillaan fobioista kyselyn, johon tuli lähes kaksisataa vastausta. Tämän jutun kursiivilla kirjoitetut lainaukset ovat kyselyyn tulleita vastauksia.
 Ylen kyselyssä ylivoimaisesti yleisimmäksi fobiaksi nousi piikki- ja neulakammo: neljännes vastaajista mainitsi sen. Tämän havainnon vahvistaa myös Wahlbeck: ihmiset pelkäävät eniten joko teräviä esineitä tai korkeita paikkoja.
 Wahlbeck muistuttaa, että historiallisesti ajatellen pelosta on ollut ihmiselle hyötyä:
 – On ollut järkevää pelätä esimerkiksi korkeita paikkoja tai vaikkapa teräviä esineitä. Luontainen pelko on ehkäissyt vaaratilanteita ja turvannut elonjäämisen, erityisesti lasten kohdalla.
 Teräviä esineitä onkin ollut syytä karttaa niinä aikoina, kun maassa muhineen naulan raapaisusta sai ennemmin jäykkäkouristuksen kuin suojan sitä vastaan, mutta modernina aikana voimakkaasta piikkikammosta voi olla enemmän haittaa kun hyötyä, jos tärkeät rokotteet tai oleelliset verikokeet jäävät sen takia ottamatta.
 Psykiatri ja Suomen Mielenterveys ry:n kehitysjohtaja Kristian Wahlbeckin mukaan naisilla on fobioita miehiä enemmän. MIELI Suomen Mielenterveys ry.
 Nykyään fobiat ovat kuitenkin yleisimpiä mielenterveyden häiriöitä. Wahlbeckin mukaan jopa viidennes väestöstä kokee vuosittain jonkinasteista fobiaa. Järjellä niitä ei voi selittää; Suomessa asuva araknofobiaa poteva tietää hyvin, ettei makuuhuoneen seinällä möllöttävä hämähäkki ole vaarallinen, mutta siitä huolimatta ensimmäinen reaktio on juosta otuksesta mahdollisimman kauas.
 "Olen joutunut kieltäytymään ylennyksestä tiiviin matkustelun vuoksi." - Torilla ei tavata
 " Haluaisin matkustaa, mutta tällä hetkellä en pysty edes ajattelemaan lentämistä." - Lentopelkoinen
 Lue myös :  Kun Christa Mikkolan puoliso sairastui vatsatautiin, ventovieras tuki Mikkolaa koko yön – "Myös puolisoni joutui sairaana kantamaan huolta paniikistani"
 Hämähäkit, torit ja ihmiset
 Fobiat jaetaan perinteisesti kolmeen lajiin.
 Määräkohteinen pelko, joka kohdistuu johonkin tiettyyn asiaan tai tapahtumaan. Tällaisia fobioita ovat esimerkiksi hämähäkkikammo tai piikkipelko. Sosiaalisten tilanteiden pelko, jolloin esimerkiksi  Terveyskirjaston mukaan  henkilö pelkää tai jännittää jotakin tiettyä sosiaalista tilannetta tai suoritusta, jossa hän joutuu tekemisiin vieraiden ihmisten kanssa tai mahdollisesti toisten tarkkailun kohteeksi. Agorafobia, joka usein suomennetaan torikammoksi, mutta joka voi tarkoittaa myös ylipäätään sitä, että henkilö pelkää tilanteita, joista ei ole helppo päästä pois.
 Kaikkein helpointa on elää määräkohteisen fobian kanssa.
 – Jos pelon kohteena ovat vaikkapa lepakot tai sammakot, niitä on loppujen lopuksi aika helppo välttää, Wahlbeck sanoo.
 Vinkkejä sosiaalisten tilanteiden pelon siedätykseen esityksen valmistaminen ja sen pitäminen yhdelle ystävälle esityksen valmistaminen ja pitäminen kolmelle ystävälle lyhyen esityksen pitäminen 3–4 hyvin tuntemalle työtoverille pidemmän esityksen pitäminen 3–4 hyvin tuntemalle työtoverille lyhyen esityksen pitäminen 10–15 työtoverille pidemmän esityksen 10–15 työtoverilleen pitää lyhyen esityksen pitäminen 3–4 vieraalle kuulijalle pidemmän esityksen pitäminen 3–4 vieraalle kuulijalle lyhyen esityksen pitäminen 10–15 vieraalle kuulijalle pidemmän esityksen pitäminen 10–15 vieraalle kuulijalle. Lähde: Terveyskirjasto
 Sen sijaan sosiaalisten tilanteiden pelko ja agorafobia ovat huomattavasti hankalampia normaalin elämän kannalta, ja voivat vaikuttaa hyvinkin haitallisesti arkeen.
 – Esimerkiksi työelämässä odotetaan nykyään sosiaalisuutta ja kykyä esiintyä tai ainakin tarvittaessa pitää uskaltaa avata suunsa kokouksissa. Tällöin sosiaalisten tilanteiden pelko saattaa olla jo este töissä pärjäämiselle. Samoin agorafobian vuoksi ihminen saattaa eristäytyä neljän seinän sisälle, kun ulos lähtemisestä tulee liian iso kynnys ylitettäväksi Wahlbeck toteaa.
 – Pahimmillaan fobia voi aiheuttaa paniikkikohtauksen, ja ihminen alkaa fobian varsinaisen kohteen lisäksi pelätä paniikkikohtausta, Wahlbeck kuvailee.
 Traumat, geenit ja kasvatus
 Fobioiden synty on hyvin yksilöllistä. Jollekin se voi olla geneettistä, joku toinen voi alkaa pelätä koiria, jos on esimerkiksi lapsena kohdannut vihaisen koiran. Ja joku saattaa pelätä ukkosta, jos äiti tai isä on sitä aikoinaan lapsuudessa pelännyt. Itse fobiaan syntytekijöillä ei ole vaikutusta, osalla fobiat ovat lievempiä, osalla pahempia.
 Traumaattiset kokemukset voivat siis laukaista fobian, ja ainakin Ylen saamissa vastauksissa etenkin piikkikammo näyttäisi liittyvän juuri tähän:
 "Ensimmäinen muistikuva pistämisestä on 5–6-vuotiaana, kun minuun pitää saada pistettyä varjoainetta rintakehän alueen kuvaamisen vuoksi ja minua pitelee pakolla paikallaan useita hoitajia, isä ja pistäjä." - Nini
 "Mieleeni on jäänyt tilanteita, joissa kipu on ollut kova eikä näytteenotto ole mennyt ihan putkeen. Nyt olen aikuinen joka edelleen pelkää verikokeenottoa enemmän kuin melkein mitään muuta." - Verilettu
 Turun ammattikorkeakoulun yliopettaja ja lääkehoidon opetuksesta väitellyt  Virpi Sulosaari  myöntää, että terveydenhoidosta on voinut tulla huonoja kokemuksia etenkin menneinä vuosikymmeninä, kun lääkkeet ja välineet eivät olleet yhtä kehittyneitä kuin nyt – ja kun hoitotyön opetuksessa keskityttiin enemmin tekniikkaan kuin ihmiseen. Nyt tilanne on toinen, hän vakuuttaa.
 – Piikkipelkoisten hoitamisesta ei ole erikseen mitään kappaleita kirjoissa, mutta opetuksessa lähdetään nykyisin ihmisen kohtaamisesta, Sulosaari tähdentää.
 Turun ammattikorkeakoulun yliopettaja Virpi Sulosaari kehottaa fobiaa potevia puhumaan avoimesti peloistaan hoitohenkilökunnalle. Virpi Sulosaari
 Hänen mukaansa opetuksessa tähdätään siihen, että mahdolliset pelot opitaan tunnistamaan ja ottamaan hoitotyössä huomioon. Sulosaari korostaa, että pelkoja on mahdollista lievittää monin eri keinoin, mutta se vaatii työtä:
 – Kun on kyse verikokeesta tai rokotuksesta, se ei saa olla liukuhihnatoimintaa. Tilanteen on oltava rauhallinen, potilaalle on annettava aikaa ja häntä on kuunneltava.
 Pelosta kärsivä potilas voi ottaa myös tukihenkilön mukaan rokotukseen tai verikokeeseen, tai injektio voidaan antaa toiseen paikkaan, jos se tuntuu ajatuksena paremmalta, Sulosaari mainitsee. Mutta ennen kaikkea hän kehottaa peloista kärsivää potilasta puhumaan rohkeasti fobiastaan hoitohenkilökunnalle. Ja kiire ei saa hänen mukaansa olla este peloista kärsivän potilaan olon helpottamiseksi.
 – Vaikka se tarkoittaisi, että seuraava asiakas joutuu odottamaan, se aika on vain otettava, Sulosaari painottaa.
 "Hoitohenkilökunta ottaa pelkoni aina hienosti huomioon." - Jenni
 Naisilla yleisempää
 Kuka sitten voi alkaa kärsiä fobiasta? Melkeinpä kuka vaan, mutta fobialla ja sukupuolella on psykiatri Kristian Wahlbeckin mukaan yhteys: naiset kärsivät tutkimuksien mukaan fobioista miehiä enemmän. Erot sukupuolien välillä alkavat näkyä murrosiässä. Syytä tähän ei tarkalleen tiedetä, mutta Wahlbeckin mukaan taustalla voivat olla esimerkiksi yhteiskunnan naisille asettamat paineet ja odotukset, mutta myös biologia ja hormonit saattavat selittää eroja.
 – Naiset kärsivät myös miehiä enemmän masennuksesta, ja masennuksella ja fobioilla onkin selvä yhteys, Wahlbeck mainitsee.
 Iällä ei sen sijaan ole merkitystä; fobioista voivat kärsiä yhtä lailla niin nuoret kuin vanhatkin.
 Fobiat myös muuttuvat yhteiskunnan muuttumisen mukana. Lentopelkoa tai autolla ajamisen pelkoa tuskin esiintyi ennen kuin lentokoneet ja autot keksittiin, ja toisaalta kuka tietää, millaista mammuttikammoa esivanhempamme ovat saattaneet potea.
 Siedätä, älä välttele
 "Eläintenhoitajaksi opiskellessani tein säännöllisiä vierailuja koulun tarantulan luo ja tarkkailin sitä aina vain lähempää. Lopulta onnistuin ottamaan tarantulan luodun nahan käteeni ilman paniikkia." - Cloudy
 "Niskasta kiinni ja väkisin vaan ni kyllä se siitä helpotti."- Neulakammo
 "Hoidin lentopelkoni menemällä pienlentokoneen (2-paikkainen) kyytiin ja lopulta jouduin hetken lentämään sitä itse, kun päästin ohjaimista irti oli lentopelko poissa. En keksinyt enää muuta keinoa kuin mennä äärimmäistä pelkoa kohden." - Auri
 "Olen lukenut muutamia kirjoja, joista on ollut hetkellisesti myös hyötyä! Olen myös keskustellut asiasta lääkäri kanssa, mutta hänellä oli ehdottaa lähinnä rauhoittavia – lääkkeet pelottaa, koska en voi olla työmatkoilla aivan vetelä, ja toisekseen oppisinko sitten ainakaan ikinä lentämään ilman lääkkeitä?" - Lehtinen
 Fobiaansa kyllästyneelle Kristian Wahlbeckilla on lohduttavaa sanottavaa: niistä ei tarvitse kärsiä koko elämäänsä, vaan etenkin määräkohteisesta fobiasta voi päästä eroon siedätyshoidolla, jota voi harrastaa itsekin. Pelkonsa kohdetta voi ensin yrittää ajatella ja miettiä sen kohtaamista. Mielikuvaharjoittelun jälkeen esimerkiksi piikkipelkoinen voi lähteä katsomaan ystävänsä rokottamista, ja lopulta verinäytteen ottaminen omasta käsivarresta ei ehkä tunnukaan niin kamalalta. Pienin askelin toteutettuna altistaminen on hyvinkin tehokas keino fobian nujertamiseksi.
 Korkeisiin paikkoihinkin voi yrittää totutella askel askeleelta. Henrietta Hassinen / Yle
 Myös sosiaalisten tilanteiden pelkoa ja agorafobiaa on mahdollista lievittää ominkin konstein, mutta vakavissa tapauksissa on syytä hakea ammattiapua. Vakavia fobioita hoidetaan terapialla ja tarvittaessa myös lääkkeillä.
 Vinkkejä agorafobian siedättämiseen Matkustaminen ystävän kanssa yhden pysäkinvälin istuen käytävän puoleisessa istuimessa lähellä ovea, kunnes tämä ei enää herätä ennakoivaa pelkoa Matkustaminen ystävän kanssa 2–5 pysäkinväliä Matkustaminen ystävän kanssa yli viisi pysäkinväliä istuen bussin takaosassa Matkustaminen yksin yhden pysäkinvälin ystävän seuratessa omalla autolla Matkustaminen yksin 2–5 pysäkinväliä ystävän seuratessa omalla autolla Matkustaminen yksin yli viisi pysäkinväliä ystävän seuratessa omalla autolla Matkustaminen yksin ilman ystävää yhden pysäkinvälin istuen käytävän puolella ja lähellä ovea Matkustaminen yksin 2–5 pysäkinväliä istuen lähellä ovea Matkustaminen yksin 2–5 pysäkinväliä istuen bussin takaosassa Matkustaminen yksin yli viisi pysäkinväliä istuen bussin takaosassa Lähde: Terveyskirjasto
 "Joskus on ihan pakko soittaa jonnekin, tietenkin, ja joskus se on yhtä kamalaa kun kuvittelin ja joskus ei. Kuitenkin on vaan niin paljon keinoja vältellä puhelimessa puhumista, että aika harvoin tulee siten tätä pelkoa edes kohdattua." - 1998
 Fobian kohteen välttelyä Wahlbeck ei kuitenkaan suosittele ratkaisuksi: kohteesta voi kasvaa lopulta niin iso mörkö, että se alkaa rajoittaa merkittävästi elämää. Ja mitä enemmän elämä rajoittuu, sitä todennäköisempää on, että fobian lisäksi alkaa kärsiä masennuksesta.
 Fobian kohtaaminen on välttelyä parempi ratkaisu senkin takia, että Wahlbeckin mukaan kaikenasteisista fobioista voi päästä eroon: jopa yli puolet vaikeistakin fobioista kärsivistä parantuu hoidolla. Nykyään hoidossa voidaan käyttää siedättämisen, terapian ja lääkkeiden lisäksi esimerkiksi virtuaalilaseja, jolloin pelon kohteeseen voi totutella ensin keinomaailmassa, ennen kuin se kohdataan oikeasti.
 – Hämähäkkiä on helpompi koskettaa virtuaalisesti, Wahlbeck naurahtaa.
 Siedätyksen ja terapian ohella myös elintavoilla on vaikutusta fobioihin. Jos haluaa pitää pelkonsa kurissa, on parempi välttää kahvia ja alkoholia, Wahlbeck huomauttaa. Kahvin sisältämä kofeiini kiihottaa keskushermostoa, mikä voi pahentaa ahdistuksen tunnetta, ja alkoholin haitat lienevät kaikille tutut. Lentopelkoisen ei siis kannata ottaa rohkaisuryyppyä ennen koneeseen nousemista, vaan rohkeus on löydettävä muilla keinoin.
 Lisätietoa fobioista :
 Sosiaalisten tilanteiden pelosta Suomen Mielenterveys ry:n sivuilla
 Terveyskirjaston vinkkejä agorafobian helpottamiseksi
 Mielenterveystalon tietoa fobioista

Fobia voi pilata elämän ja ajaa masennukseen, mutta toivoa ei kannata menettää – psykiatri: Vaikeistakin pelkotiloista voi päästä eroon


Summary: Muslimien vuoden toiseksi tärkein juhla alkoi sunnuntaina.

Muslimien sunnuntaina alkanutta Id al-Adha -juhlaa vietetään myös Suomessa.
 – Meillä on vuodessa kaksi isoa juhlaa. Toinen on paaston päättyminen [Id al-Fitr], ja sitten on tämä Id Al-Adha, sanoo helsinkiläinen  Arab Shuto .
 Shuto vertaa juhlaa kristittyjen jouluun: lapset Amira ja Aisha saivat lahjoja heti aamusta, ja yleensä juhlaa vietetään perhepiirissä hyvän ruuan parissa.
 –Tärkeintä on, että ollaan yhdessä. Ollaan kiitollisia kuluneesta vuodesta ja rukoillaan ja kiitetään Jumalaa, Shuto sanoo.
 Mekkaan päästävä ainakin kerran
 Id al-Adha -juhla on muslimien vuotuisen hajj-pyhiinvaelluksen huipentuma. Tänä vuonna arviolta 2,5 miljoonaa pyhiinvaeltajaa teki pyhiinvaelluksen Saudi-Arabiassa sijaitsevaan Mekkaan.
 Vajaan viikon kestävä pyhiinvaellus alkoi perjantaina. Sen yhteydessä pyhiinvaeltajat kiertävät Kaaban mustaa kiveä ja nousevat Arafat-vuorelle rukoilemaan.
 Jokaisen muslimin tulisi tehdä pyhiinvaellus Mekkaan vähintään kerran elämänsä aikana, jos terveydentila ja mahdollisuudet sen sallivat.
 – En ole itse käynyt vielä Mekassa. Toivon mukaan ensi vuonna, kertoo helsinkiläinen  Amal Hussein , joka tavoitettiin sunnuntaina perheensä kanssa Itäkeskuksesta.
 Husseinin perheessä juhlatunnelmaan virittäydytään esimerkiksi siistillä vaatetuksella.
 – Nyt tulimme aamupalalta ja menemme laittamaan juhlavaatteet päälle. Sitten menemme leikkimään lasten kanssa, Hussein sanoo.
 Juhla kestää kolme päivää
 Helsingin Munkkiniemessä sijaitsevaan Al-Iman-moskeijaan rukoilijoita kerääntyi aamulla joitakin satoja kahdessa eri vuorossa, kertoo imaami  Mohammed Sherif Issaka .
 – Aloitimme rukoushetken moskeijassa aamulla yhdeksältä. Tämän jälkeen nautimme virvokkeita. Lapsille oli keksejä ja lahjoja, Sherif Issaka kertoo.
 Sunnuntaiaamun rukoushetkeä kokoonnuttiin viettämään Sherif Issakan mukaan arviolta noin viidessätoista eri paikassa ympäri Helsinkiä.
 Id al-Adha kestää Suomessa perinteisesti kolme päivää. Juhlan perinneruokaa on tyypillisesti lammas, mutta Sherifien juhlapöytään katetaan ainakin riisiä ja afrikkalaista ruokaa.
 Lue myös:
 Muslimien suuri pyhiinvaellus huipentuu Id al-Adha -juhlaan

Aamulla rukoushetki, sitten lahjoja, leikkimistä ja ruokaa – näin Suomessa vietetään tänään alkanutta Id al-Adha -juhlaa


Summary: Tuhannet turripukuilijat kokoontuvat alkavalla viikolla Berliiniin.

Pitkäkyntiset, karvaiset tassut tarttuvat ostoskärryihin tottuneesti. Lähes kaksimetrinen maskotti lähtee kävelemään kohti vihanneshyllyä rauhallisin askelin porilaisessa marketissa.
 Vastaantulevien ihmisten kasvoilta paistaa hämmennys, joka vaihtuu pian hymyyn. Susikettu Zerolle tämä on arkipäivää, ja hän nauttii siitä.
 – Oli yllätys minullekin, kuinka positiivisesti ihmiset ovat tämän ottaneet. He tulevat syliin ja halailemaan, toteaa Zero.
 Zero on turripukuilija eli fursuittaaja. Hänen intohimonaan on pukeutuminen ihmismäiseksi eläinhahmoksi, susiketuksi.
 Yksi harrastuksen kirjoittamattomista säännöistä on se, että puvun sisällä oleva henkilö ei saa paljastaa itseään. Siitä syystä tässäkin jutussa puhuttelemme vain Zeroa emmekä kerro hänen oikeaa nimeään.
 Kaupassa käynti turripuvussa on Zerolle arkipäivää. Katja Halinen / Yle
 Tutumpaa kuin voisi uskoa
 Termit turripukuilu ja fursuittaus eivät ole kovin tuttuja. Harrastuksena eläinpukuun pukeutuminen on kuitenkin yleisempää kuin moni uskookaan.
 Turripukuilulla on pitkät perinteet. Jo 1900-luvun alkupuoliskolla pukeuduttiin muun muassa Disneyn hahmoiksi. Ne ovat funny animal -hahmoina vanhimpia alan harrastajajoukkoon kuuluvia figuureja.
 Ihmiset haluavat ottaa selfieitä ja kaverikuvia Zeron kanssa. Katja Halinen / Yle
 Eläinhahmot ovat kiinnostaneet Zeron ihmisminää lapsesta asti. Pehmoleluja kerääntyikin ympärille paljon. Niitä löytyy vieläkin kotoa hyllyjä koristamassa.
 Kaikki eläimistä tehdyt kuvat ja piirrokset ovat kiinnostaneen häntä aina, joten karvaturriksi pukeutuminen tuntui luonnolliselta.
 Sudet ovat olleet aina lähellä sydäntä. Kettu sopi suden kaveriksi, joten puvun malliksi muodostui susikettu.
 Lähipiirissä oli jo uumoiltu, että näin tulee käymään. Puheet olivat olleet jo pidempään sen suuntaisia.
 Kun hän astui ensimmäisen kerran oman perheensä eteen karvaiseksi pehmoleluksi sonnustautuneena, vastaanotto oli hilpeä.
 – Perhe tuli halailemaan. Puvun laatu yllätti heidät, Zero naurahtaa.
 Turripuvun sisällä oleva henkilö ei saa paljastaa itseään julkisesti. Katja Halinen / Yle
 Ensimmäinen julkinen turripukuilu tuntui kutkuttavan pelottavalta. Samaan aikaan rauhoitti ajatus siitä, ettei kukaan tiedä, kuka puvun sisällä on. Se antoi rohkeutta.
 Putkinäkö haittaa liikkumista
 Arkipäiväisen kaupassa käynnin lisäksi Zeroon voi törmätä erilaisissa tapahtumissa tai päiväkodeissa lapsia viihdyttämässä. Esiintymispyyntöjä tulee aika ajoin.
 Haastattelupäivänä Zero käy piristämässä Porin Enäjärven päiväkodin lapsia. Tenavat lopettavat leikin epäusko silmissään.
 Riemu valtaa mielet ja tapahtuu ryntäys, jokainen haluaa päästä koskettamaan. Silminnähden innostuneet lapset piirittävät turrin ja juoksevat halailemaan ja silittelemään sen pehmeää turkkia.
 Porilaisen Enäjärven päiväkodin lapsille Zeron vierailu on mieluinen yllätys. Katja Halinen / Yle
 Aikuiset tulevat juttelemaan ja haluavat ottaa selfieitä parimetrisen Zeron kanssa.
 Tämä kaikki on ison eläinfiguurin mielestä hyväksyttävää, kunhan huomioidaan, että puvun sisältä näkyvyys on rajoittunutta. Muuttuneisiin tilanteisiin on vaikea reagoida nopeasti.
 Puvun sisältä katsoen pienet lapset jäävät helposti huomaamatta. Siksi mukana kulkeekin aina avustaja  Jarkko Hurme , joka toimii silminä. Hurmeen kautta on myös suotavaa lähestyä Zeroa.
 – Kunhan ei lähestytä selän takaa eikä pelästytetä tai vedetä hännästä. En näe sivuille tai alas kääntämättä päätäni, ohjeistaa Zero.
 Zero asioi avustajansa Jarkko Hurmeen kanssa SPR:n Kontissa. Heitä kutsutaan usein myös erilaisiin tapahtumiin. Katja Halinen / Yle
 Yksin vaan ei yksinäinen
 Zero ei pukeudu karvapukuun yksin. Suomessa harrastajia on noin tuhat, ja eniten heitä löytyy suurimmista kaupungeista. Yhteyttä pidetään tiiviisti sosiaalisen median kautta.
 Porilainen karvaturri kuuluu myös kansainväliseen The Karelia Fursuits -yhteisöön, jota hän kutsuu perheekseen. Hän on lähes satapäisen ryhmän ainoa suomalainen perheenjäsen. Yhteyttä he pitävät toisiinsa päivittäin.
 Ensi viikolla 14.–18. elokuuta Saksassa järjestetään iso vuosittainen tapaaminen,  Eurofurence . Siihen osallistuvat tuhannet turripukuilijat ympäri Eurooppaa. Myös Zero on lähdössä avustajansa Jarkko Hurmeen kanssa Berliinissä järjestettävään tapahtumaan.
 Siellä hän tapaa ensimmäistä kertaa kasvokkain omia karvaisia perheenjäseniään The Karelia Fursuit -ryhmästä. Se saa perhoset pyörimään vatsassa.
 – Jännittää päästä tapaamaan perhe, ensimmäistä kertaa livenä, Zero hykertelee.
 Zeroa jännittää ensimmäinen kasvotusten tapahtuva tapaaminen Saksassa turriyhteisönsä kanssa. Katja Halinen / Yle
 Suomessakin järjestetään vuosittain oma tapahtuma alan harrastajille. Tänä vuonna se järjestetään Tuusulassa lokakuussa. FinFur Animus on kaikille avoin tapahtuma, jossa voi löytää oman sisäisen eläimensä.
 –  Sehän on furreilun ydin, että jokainen saa olla oma itsensä ilman huolta. Sillä kaikissa meissä asuu pieni furrie, naurahtaa Jarkko Hurme.
 Turripukuilun perimmäinen olemus
 Puku ei ole tarpeen, eikä iällä ole merkitystä, jos kiinnostuu turripukuilusta. Harrastus sopii kaikenikäisille. Itselleen voi hommata joko kokonaisen turripuvun tai vaikka vain päähineen ja käpälät.
 Turrit haluavat tuoda harrastuksellaan iloa ja hauskuutta arkiseen elämään. Puvun sisään pujahtaneena on mukava nostaa hymy vastaantulevien kasvoille.
 Se onnistuu lähes poikkeuksetta. Hyväntuulisia kommentteja ja naurun remahduksia lentää ilmoille kaikkialla, missä turrit kulkevat.
 Pelottelu ei kuulu lajiin.
 – Kiukkuisena ei pukua päälle edes pueta, Zero sanoo painottaen joka sanaa.
 Kirpputorilla muut asiakkaat tulevat helposti Zeron juttusille. Monet yllättyvät puvun karvan pehmeydestä. Katja Halinen / Yle
 Elämä karvakorvana
 Zerolle susiketuksi pukeutuminen on elämäntapa. Karvainen puku tuo myös suojan ja helpottaa kanssakäymisessä ihmisten kanssa.
 – Kun pukeudun Zeroksi, käyttäydyn kuin eläin. Häntäni heiluu, kun innostun, ja kun käännät pään, on Zero jo muualla.
 Ihminen susikettupuvun sisällä on ujo ja ystävällinen. Työssä käyvä tavallinen ihminen.
 Kun hän pukee puvun päälleen, hän muuntautuu Zeroksi. Vauhdikkaaksi, kiltiksi ja ulospäin suuntautuneeksi karvaturriksi, jota on helppo lähestyä. Hän saa ihmiset paremmalle tuulelle pörröpukuun pukeutuneena.
 Huumorintajua löytyy molemmilta.
 – Puku antaa rohkeutta ja vapauden tunteen. Turrina saan ihmiset hyvälle mielelle, Zero huokaisee.
 Zeroa ei kaksoiselämä haittaa.
 Fursona kuvaa turripukuilijan persoonaa.  Katja Halinen / Yle

Turripukuiluun hurahtanut Zero asioi susikettuna porilaisessa marketissa ja kirpputorilla –
"Puku antaa rohkeutta ja vapauden tunteen"


Summary:
Tie Valkoiseen taloon käy Iowan kautta, ja siksi siellä parveilee parhaillaan demokraattien
presidenttiehdokkaaksi pyrkiviä.

Jay Miller  istuu taittotuolilla sylissään iso kierrelehtiö ja nauhuri. Hiki valuu otsalta eikä yksinomaan Iowan 30-asteisen helteen vuoksi. Millerillä on paahteessa ratkaistavanaan visainen pulma: yli 20 presidenttiehdokkaaksi pyrkivän demokraatin joukosta pitäisi löytää mieleinen.
 – Kuka tahansa demokraattiehdokkaista olisi parempi presidentti kuin  Donald Trump . Nyt kyse on siitä, kuka heistä voi saada tarpeeksi tukea, että voisi päihittää Trumpin, Miller pohtii.
 Jay Miller seuraa Iowan maatalousmessuilla kaikki demokraattien presidenttiehdokkaaksi pyrkivien puheet ja tekee niistä muistiinpanot. Nina Svahn
 Asia on Millerille ja hänen vaimolleen  Sue Grovesille  niin tärkeä, että he päättivät ulkomaanmatkan sijaan tehdä kesälomareissun Iowan maatalousmessuille kuulemaan demokraattiehdokkaita. Idea oli vaimon, mutta se sopi myös Millerille, koska jakavat vaimonsa kanssa intohimon politiikkaan.
 Miller laskee matkaan uppoavan useita tuhansia dollareita. Se ei kuitenkaan haittaa, sillä kun saa aitiopaikan seuraamaan tämän vuoden poliittista sirkusta, jollaiseksi Miller ehdokkaiden kampanjointia luonnehtii.
 Iowalaiset pääsevät valitsemaan ehdokasta ensimmäisinä
 Pariskunta on saapunut Iowan maatalousmessuille Länsi-Virginiasta, jonne Millerin mukaan yksikään demokraattiehdokas ei tule, koska osavaltio on vaaleissa merkityksetön vähäisen valitsijamiesmäärän vuoksi. Lisäksi osavaltio on vahvasti republikaaninen.
 Iowa sen sijaan kuuluu niin sanottuihin vaa’ankieliosavaltioihin, eli voi vaaleissa keikahtaa kummalle puolueelle hyvänsä. Keskilännessä sijaitsevan Iowan merkitys näkyy jo kauan ennen varsinaista presidentinvaalipäivää, sillä iowalaiset pääsevät esivaaleissa ensimmäisenä sanomaan sanansa presidenttiehdokkaaksi pyrkivistä.
  Iowan maatalousmessuilla pääsi osallistumaan leikkimieliseen maissinjyvä-äänestykseen seuraavasta presidentistä. Nina Svahn
 Senaattori Amy Klobuchar ja muut demokraattiehdokkaat ovat kampanjoineet viime päivät Iowassa, sillä iowalaiset äänestävät esivaaleissa ensimmäisenä noin puolen vuoden päästä. Nina Svahn
 John Hickenlooper ja muut mielipidekyselyiden häntäpäässä olevat joutuvat tekemään töitä saadakseen tarpeeksi tukijoita, jotta selviäisivät demokraattiehdokkaiden seuraavaan väittelyyn. Nina Svahn
 Iowalaisten suosioon pääsemiseksi presidenttiehdokkuutta tavoittelevat ovat jo vuosien ajan rientäneet hellettä uhmaten Iowan maatalousmessuille pääkaupunkiin Des Moinesiin. Upporasvassa paistettujen maissien, leivitettyjen suolakurkkujen ja kokonaisten kalkkunankoipien keskellä moni tuntemattomampi nimi on saanut potkua kampanjaansa.
 Toisaalta, jos Iowassa ei pärjää, voi samalla heittää hyvästit koko presidenttiunelmalle.
 – Iowa ei päätä, kenestä tulee presidentti, mutta päättää kyllä sen kenestä ei ainakaan tule, politiikan tutkimuksen professori  David P. Redlawsk  Delawaren yliopistosta tiivistää.
 Osa tekee itseään tunnetuksi
 Jay Miller korjaa olkihattuaan ja keskittyy kuuntelemaan, mitä Washingtonin kuvernöörillä  Jay Insleellä on sanottavanaan. Inslee on mielipidekyselyissä häntäpäässä, mutta puhuu silti iowalaisyleisölle väkevästi ilmastonmuutoksen vastaisen toiminnan ja vihreän vallankumouksen tärkeydestä.
 Washingtonin kuvernööri Jay Inslee haluaa panostaa ilmastonmuutoksen torjuntaan. Nina Svahn
 Jay Miller ja Sue Groves viettävät kesälomansa demokraattiehdokkaita Iowassa kuunnellen. Nina Svahn
 Millerin ja Grovesin tilannetulkinta on yhteinen: Insleellä ei riitä veto presidenttiehdokkaaksi, mutta puheen perusteella hänessä olisi ainesta vaikka ympäristöasioista vastaavaksi seuraavassa hallinnossa. Sikäli mikäli hallintoa pääsee kokoamaan demokraattipresidentti.
 – Osa täällä tekee selvästi enemmän nimeään tunnetuksi kuin hakee presidenttiehdokkuutta, Sue Groves sanoo.
 Aviomies on samoilla linjoilla. Hän arvioi, että lähiviikkojen aikana demokraattien poikkeuksellisen laaja ehdokasjoukko kutistuu noin kymmeneen.
 Tarroja tukijoille
 Inslee on tuskin ehtinyt poistua lavalta, kun yleisön joukkoon pelmahtaa lukuisia keltapaitaisia, senaattori  Kamala Harrisin  kampanjaväkeen kuuluvia nuoria. He jakavat yleisölle ”Kamala Harris for the people” -tarroja. Tarroja jaettaessa kerätään samalla tukijoiden nimiä listaan.
 Olivia Shaw työkentelee ex-asuntoministeri Julián Castron kampanjassa. Nina Svahn
 Texasilaisen Julián Castron kampanjaväki kulki Iowassa stetsonit päässä. Nina Svahn
 .
 Iowassa jaettiin myös tarroja ja muuta ehdokkaiden mainostavaraa. Nina Svahn
 Kampanjaväen jalkatyö kannattajien ja rahalahjoitusten hankkimiseksi on tärkeää, sillä seuraavaan, syyskuun vaaliväittelyyn päästäkseen demokraattipuolue on asettanut aiempaa tiukemmat rajat. Ehdokkaalla pitää olla lahjoituksia vähintään 130 000 ihmiseltä sekä neljässä tuoreessa mielipidekyselyssä yltää vähintään kahden prosentin kannatukseen, jotta paikka väittelyssä heltiää.
 Ehdokkaista tähän mennessä yhdeksän on ylittänyt rajat ja varmistanut väittelypaikkansa. Kamala Harrisin ohella väittelyyn ovat menossa entinen varapresidentti  Joe Biden , senaattorit  Bernie Sanders ,  Elizabeth Warren ,  Cory Booker  ja  Amy Klobuchar  sekä Texasin entinen kongressiedustaja  Beto O’Rourke , kaupunginjohtaja  Pete Buttigieg  ja bisnesmies  Andrew Yang .
 Andrew Yang on noussut tuntemattomuudesta ja sanoo olevansa aasialaistaustaisena ja matematiikasta pitävänä Trumpin vastakohta. Nina Svahn
 Andrew Yangin tukijoilla on MATH-tekstillä varustettuja hattuja. Yang kertoo maatalousmessuväelle lyhenteen tulevan sanoista ”Make America Think Harder”, eli Yang haluaisi Yhdysvaltain ajattelevan kovemmin. Viittaus Trumpin kampanja-sloganiin ”Make America Great Again” on ilmeinen.
 –Mikä on Trumpin vastakohta? Aasialaistaustainen mies, joka pitää matematiikasta, Yang veistelee ja yleisö hörähtää.
 Puheensa jälkeen Yang sanoo Ylelle, että toivoisi ihmisten perehtyvän tarkkaan siihen, kenellä ehdokkaista olisi tarjota paras visio 2000-luvun Yhdysvalloille. Itse hän patistaa huomaamaan, että menossa on neljäs teollinen vallankumous, jossa automaatio uhkaa viedä monia perinteisiä työpaikkoja.
  Blake Burbank (vas.) ja Lane Meyers herkuttelevat yhdellä Iowan maatalousmessujen suosikkiruuista: kokonaisella kalkkunanjalalla. Nina Svahn
 Ruoka on olennainen osa Iowan maatalousmessuja. Nina Svahn
 Iowan maatalousmessuilla käy päivässä jopa 100 000 ihmistä. Nina Svahn
 ”Bidenilla taipumus tuhota itse itsensä”
 Iowan messukävijöiden eteen asteli heti ensimmäisenä päivänä, torstaina entinen varapresidentti ja gallupkärkeä pitävä Joe Biden. Hänen esiintymistään tosin haittasivat tekniset ongelmat äänentoistolaitteiden pätkiessä sekä väärä käsitys puhumisajan kestosta.
 Biden ilmoitti, että ensi töinään presidenttinä veisi Yhdysvallat takaisin Pariisin ilmastosopimukseen. Hän myös patisti Yhdysvaltoja valitsemaan yhtenäisyyden, tieteen ja faktat, Trumpin tarjoaman vaihtoehdon sijaan.
 Entinen varapresidentti Joe Biden johtaa mielipidekyselyissä demokraattien presidenttiehdokaskisaa. Nina Svahn
 Joe Miller  on seurannut politiikkaa pitkään ja muistaa hyvin kaksi edellistä kertaa, kun Biden pyrki presidenttiehdokkaaksi. Millerin mukaan edelliskertoihin verrattuna Bidenin alku on nyt ollut vahvempi.
 – Bidenilla on taipumus tuhota itse itsensä. Saa nähdä miten nyt käy. Hän sekoilee helposti missä on, ja ajoittain puhuu mitä sattuu.
 Miller ei pidä lainkaan kirkossa kuulutettuna, että Bidenista tulisi demokraattien ehdokas. Hänestä kenttä on auki, ja erityisesti senaattori Elizabeth Warren nousussa.
 Warren on noussut mielipidekyselyissä toiseksi suosituimmaksi Bidenin jälkeen. Warren-innostus näkyy selvästi myös maatalousmessuilla. Warrenin lauantaista puhetta kuunteli suuri väkijoukko, ja hän sai selvästi äänekkäimmät taputukset.
 – Pyrin presidentiksi, koska olen lopen kyllästynyt maahan, jossa hyötyy eniten vain alati pienenevä parhaiten ansaitsevien joukko, Warren sanoo heti puheensa aluksi.
 Taito- ja cowboynäytökset keräävät maatalousmessuilla paljon yleisöä. Nina Svahn
 Nina Svahn
 Yleisö on saanut Warrenin kampanjaväeltä käsiinsä ”Warrenin fani” -tekstillä painetut paperiviuhkat. Niiden leyhytyksen keskellä Warren kertoo suunnitelmastaan, mitä kaikkea voitaisiin Yhdysvalloissa rahoittaa, jos rikkaimpia verotettaisiin rahtusen enemmän. Warrenin mukaan niillä verotuloilla voitaisiin rahoittaa muun muassa päivähoitoa ja opettajien palkankorotusta.
 Warren lopettaa ennen kuin 20 minuutin aikaraja on umpeutunut, saa raikuvat aplodit ja poistuu lavalta.
 Jay Miller näyttää tyytyväiseltä ja vaimo Sue Groves nostaa peukun ylöspäin. Ainakin yksi ehdokas näyttää erottuneen edukseen muista. Pariskunnan urakka Iowan helteessä demokraattiehdokkaiden parissa jatkuu tiistaihin asti.

Yle Iowassa: Upporasvan käryssä haetaan haastajaa Trumpille


Summary: Tuli on polttanut yli tuhannen hehtaarin laajuisen alueen. Palon epäillään saaneen alkunsa hitsauksesta.

Espanjan Kanariansaariin kuuluvalla Gran Canarialla on syttynyt maastopalo. Viranomaisten mukaan tuli on polttanut yli tuhannen hehtaarin suuruisen alueen.
 Maastopalon nostattamaa savua lauantaina Artenaran alueella Gran Canarian saarella. Elvira Urquijo / EPA
 Palon vuoksi on evakuoitu tuhat ihmistä Artenaran, Tejedan ja Gáldarin alueilta.  Espanjan yleisradioyhtiön RTVE:n mukaan  osa evakuoiduista on jo päässyt palaamaan kotiinsa. Yhtään asuintaloa ei tiettävästi ole palanut.
 Paloa sammuttamassa on yli 200 palomiestä ja useita sammutushelikoptereita.
 Sammutushelikopteri lensi sunnuntaina paloalueen yli Artenarassa. Elvira Urquijo / EPA
 Viranomaiset epäilevät lauantaina syttyneen maastopalon saaneen alkunsa hitsaustöistä. Poliisi on RTVE:n mukaan ottanut kiinni 55-vuotiaan miehen.

Kanariansaarilla syttyi laaja maastopalo – katso video Gran Canarian roihusta


Poliisi epäilee, että Varkaudessa Pohjois-Savossa palaneen kesämökin omistaja on kuollut tulipalossa. Ilmoitus mökkipalosta tuli hätäkeskukseen sunnuntaiaamuna puoli seitsemältä.
 Kun palokunta saapui Kangaslammilla Miehalanjärven rannalla sijaitsevalle paikalle, mökki ja sen pihapiirissä ollut aitta olivat jo täysin palaneet. Myös maastoa oli palanut joidenkin aarien verran.
 Alustavan tutkinnan perusteella epäillään, että mökin omistaja on jäänyt liekkeihin.
 Onnettomuuden tutkinta on vielä alkuvaiheessa, eikä poliisi osaa arvioida syttymissyytä.
 Sammutustyöt ovat päättyneet, eikä pelastuslaitoksen yksiköitä ole enää paikalla.
 Satelliitti teki ilmoituksen palosta
 Päivystävä palomestari  Harri Paunonen  kertoo, että Varkauden mökkipalon havaitsi poikkeuksellisesti ihmisen sijaan satelliitti.
 Paunosen mukaan satelliiteissa on lämpökameroita, jotka tekevät automaattisen hälytyksen hätäkeskukseen silloin, kun havaittu lämpötila ylittää tietyn kynnyksen. Tällöin hätäkeskus pyytää pelastuslaitoksen yksiköitä tarkistamaan havainnon.
 Tällaisia hälytyksiä tulee harvoin, eikä niiden avulla päästä useinkaan käsiksi oikeaan paloon.

Harvinainen tapaus: Satelliitti ilmoitti mökkipalosta hätäkeskukseen – poliisi epäilee omistajan kuolleen palossa Varkaudessa


Summary: Ekologisuudesta on tullut tärkeä osa festivaalien imagoa.

Viikonloppuna Helsingissä järjestettävä Flow Festival on ollut ympäristöasioissa edelläkävijä. Tapahtuma on yksi maailman ensimmäisistä hiilineutraaleista festivaaleista. Hiilijalanjälki on kompensoitu jo 10 vuoden ajan.
 Tapahtuman päätyttyä hiilidioksidijalanjälki lasketaan ja päästöt kompensoidaan.
 – Meillä lasketaan tuotannon eri osa-alueista esimerkiksi energian kulutuksesta, artistien lennoista, tuotannon logistiikasta, veden kulutuksesta aiheutuvat päästöt ja niiden pohjalta kompensoimme ne johonkin vuosittain sopivaan hankkeeseen, kertoo Flow Festivalin tuotantopäällikkö  Isabella Rossi .
 Flow Festivalin jätteistä kierrätetään ja hyötykäytetään 100 prosenttia. Esimerkiksi tiensä päähän tulleille tavaroille pyritään keksimään uutta käyttöä.
 Tapahtumassa on kiinnitetty paljon huomiota ruokatarjonnan ekologisuuteen. Lähes puolet ostetusta ruoasta on kasvis- tai vegaaniannoksia.
 – Kaikilla ruokamyyjillä pitää olla vastuullisesti tuotettu annos. Siinä katsotaan, onko tuotettu kotimaisista raaka-aineista, onko lihaa, onko käytössä astia, joka ei ole astia ollenkaan eli onko se esimerkiksi tötterö tai banaaninlehti, Rossi kertoo.
 Tänä vuonna Flow Festivalissa pullopantin on voinut lahjoittaa puiden istuttamiseen. Berislav Jurišić / Yle
 Festivaalilla syntyy aina ruokahävikkiä, joka päätyy biojätteeksi. Hävikin vähentämiseksi Flow Festival on kannustanut ruokamyyjiä ottamaan listoilleen pienempiä ja jaettavia annoksia. Mikäli ruokaa voidaan edelleen hyödyntää, festivaali on jakanut sitä hyväntekeväisyyteen.
 Tänä vuonna Flow'ssa uutena asiana on se, että pullopantin voi lahjoittaa puiden istuttamiseen. Festivaali on myös haastanut artistit pohtimaan ekologisuutta, ettei esimerkiksi artistiraiderissa olisi kertakäyttöisiä juomapulloja.
 Flow Festival haluaa olla ympäristöasioissa suunnannäyttäjä. Ruokaa myyvät yritykset ovat festivaalin myötä jo ottaneet vegaanisia annoksia muuhun tarjontaansa. Samoja oppeja toivotaan tarttuvan myös festivaalikävijöiden arkeen.
 – Meillä on uskollinen fanikunta, joka kuuntelee meitä ja jotka haluavat tukea meitä hyvissä asioissa. Festivaalit ovat tärkeitä sanansaattajia varsinkin tällaisessa asiassa.
 Huomiota hävikkiruokaan
 Turun Ruisrockissa ympäristöasioihin on panostettu jo reilun kymmenen vuoden ajan. Vuonna 2008 festivaalilla ruokaa myyvien yritysten piti ottaa käyttöön biohajoavat kertakäyttövälineet.
 Tänä vuonna festivaali on suosinut vegaanista ruokaa tarjoavia yrityksiä.
 – Vege-kasviruokaa tarjoavat saivat halvemman paikan, mutta täysin vegaaniruokaa tarjoavat saivat vielä tuntuvamman alennuksen. Tällä pyritään ohjaamaan ruokatarjoajia miettimään omaa tarjontaansa, kertoo Ruisrockin vastaava tuottaja  Piia Lääveri .
 Euroopan suurilla festivaaleilla kuten Tanskan Roskildessa leirintäalueille hylätyistä teltoista on tullut iso ongelma. Ruisrockin kävijöistä vain pieni osa majoittuu teltoissa, joten vastaavaa harmia ei juuri ole. Teltan voi myös jättää leirintäalueen infoon uudelleen sijoitettavaksi.
 – Tänä vuonna meillä oli leirintäalueella Green camping eli siellä leiriytyvät ihmiset sitoutuivat siihen, että he kierrättivät kaikki jätteensä asianmukaisesti. Lähtiessään he saivat kymmenen euroa takaisin leirintälipustaan, Lääveri kertoo.
 Nuoret festivaalikävijät toivovat tapahtumien kiinnittävän entistä enemmän huomiota ekologisuuteen. Berislav Jurišić / Yle
 Ensi vuonna Ruisrockissa kiinnitetään entistä enemmän huomiota hävikkiruokaan.
 – Tänä vuonna meillä oli kontti, johon kaikki alueen ruokamyyjät saivat jättää vielä syötäväksi kelpaavan avaamattoman ruokahävikin ja saimme sen Turun kaupunkilähetyksen kautta festivaalin jälkeisenä maanantaina jakoon.
 Piia Lääveri on työskennellyt Ruisrockin ympäristöasioiden parissa jo kymmenen vuoden ajan. Tuona aikana hän on huomannut, että festivaalikävijät ovat entistä vaativampia tapahtumien vastuullisuudesta.
 – Meillä on nuorta yleisöä, jotka ovat kasvaneet siihen maailmaan, että kaikki jätteet on kotona kierrätetty. Se on monille itsestäänselvyys, että kierrätetään. Kyllä me saamme siitä palautetta, että onko tarpeeksi kierrätysmahdollisuuksia ja kierrätyspisteitä ja olemme tosi paljon panostaneet siihen viestintään, että mihin omat jätteet voi viedä.
 Tiedotus lisää helppoutta
 Flow Festivalin kävijät  Nelli Jaskari  ja  Kia Kekki  ovat päättämässä ateriointiaan. Heidän mielestään Flow'ssa huomioidaan ympäristöasiat keskivertofestareita paremmin. He kiittelevät vegaanisten ruokien tarjontaa. Tiedottamiseen he kaipaavat vielä selvyyttä.
 – Esimerkiksi meillä oli vähän epäselvyyttä, että mitkä ruokailuvälineet käyvät minnekin roskikseen. Vielä selvemmin voisi sanoa, että mitkä menevät biojätteeseen ja mitkä eivät. Koska tällaisilla festareilla se helppous on se ensisijainen kriteeri. Ehkä sitä voisi vielä korostaa, Kia Kekki sanoo.
 Flow Festivalin kävijät Kia Kekki ja Nelli Jaskari sanovat, että festivaalien ekologisuus merkitsee heille vuosi vuodelta enemmän. Berislav Jurišić / Yle

Flow Festival ja Ruisrock panostavat vegaaniruokaan – nuoret festarikävijät vaativat tapahtumilta vastuullisuutta


Summary: Universal Picturesin mukaan nyt ei ole sopiva hetki julkaista kyseinen elokuva.

Tulevan Hollywood-elokuvan ensi-ilta on peruttu Yhdysvaltain joukkoampumisten vuoksi,  uutisoi Variety-lehti . Universal Pictures päätti, ettei  The Hunt  -nimistä elokuvaa laiteta teatterilevitykseen alkuperäisen suunnitelman mukaisesti 27. syyskuuta.
 The Hunt kertoo metsästyksestä, jossa saaliina ovat presidentti  Donald Trumpin  kannattajat ja saalistajina eliitiksi kutsutut liberaalit,  kertoo Britannian yleisradioyhtiö BBC .
 Universalin mukaan nyt ei ole sopiva hetki julkaista satiiriseksi trilleriksi kuvailtu elokuva. Yhtiö keskeytti elokuvan  mainoskampanjan  heti  El Pason  ja  Daytonin  joukkoampumisten jälkeen.
 Elokuvan tähtinä ovat muun muassa  Hilary Swank ,  Betty Gilpin  ja  Emma Roberts .
 Presidentti Trump paheksui aiemmin tällä viikolla Twitterissä tulevaa elokuvaa, joka hänen mukaansa lietsoo kaaosta, ja syytti Hollywoodia rasistiseksi. Trump kirjoitti liberaalin Hollywoodin kutsuvan itseään eliitiksi.
 Elokuvan tekijöiden mukaan tarinan tarkoituksena on heijastella Yhdysvaltain poliittista jakautumista .
 Lisää aiheesta:
 Yli 200 kaupungin pormestarit vaativat aselakien kiristyksiä Yhdysvalloissa – joukossa useita joukkoampumisen kokeneita kaupunkeja
 Daytonissa ja El Pasossa vastustettiin Trumpin vierailua – "Emme halua häntä tänne"
 Trumpin mukaan hänen retoriikkansa ei ole lisännyt vihaa: "Arvostelijani ovat poliitikkoja, jotka yrittävät kerätä pisteitä"

Joukkoampumiset johtivat Hollywood-elokuvan ensi-illan perumiseen – The Huntissa liberaalien metsästäjien saaliina ovat Trumpin kannattajat


Saabin toimitusjohtaja  Håkan Buskhe  jättää tehtävänsä ensi helmikuussa. Puolustus- ja turvallisuusyhtiön tiedotteessa hän kertoo lähtevänsä, koska kaipaa uusia haasteita uralleen.
 55-vuotias Buskhe on toiminut tehtävässään vuodesta 2010. Seuraajan rekrytointi aloitetaan heti, ja sen edistyminen määrittää Buskhen tarkan lähtöpäivän.
 Buskhen aikana Saab on muun muassa kehittänyt Gripen E -hävittäjiä, joiden ostamista Suomi parhaillaan harkitsee yhtenä hävittäjävaihtoehtona.

Saabin toimitusjohtaja jättää tehtävänsä


Summary: Teatterin pitäisi näyttää enemmän todellisuudelta myös festivaalien ulkopuolella, kirjoittaa kulttuuritoimittaja Sanna Vilkman.

Tamperelaisen Demoteatterin lämpiössä on tarjolla lakumattoja ja Brunbergin suukkoja. Niiden nimi muutettiin parikymmentä vuotta sitten suuren porun saattelemana, mutta pahvipakkauksessa muistutetaan yhä, millä ajatuksella niitä myydään.
 Yleisön asettuessa paikoilleen näyttämölle pinotuissa monitoreissa pyörii takavuosikymmenten umpirasistia mainoksia, joissa ei n-sanaa säästellä. Katsomossa hymähdellään kiusaantuneesti, eihän meillä tuollaista enää.
 Kun näyttelijä  Geoffrey Erista  aloittaa varsinaisen esityksensä, monen korvia alkaa kuumottaa.
 Eristan yhdessä lavarunoilija-aktivisti  Laura Eklund Nhagan  kanssa kirjoittama omaelämäkerrallinen  N.E.G.R.O.  pakottaa lähes vitivalkoisen Teatterikesän yleisön katsomaan peilistä omia asenteitaan, etuoikeuttaan ja toimintaansa.
 Eristan esitys näyttää, miten valkoisen katseen läpäisemä maailmamme on. Aya Brace
 Seuraa oppitunti.  Sen ydinsisältö on, että on vaikea kokea olevansa suomalainen, jos sitä joutuu jatkuvasti vakuuttelemaan. Vaikka olisi syntynyt Suomessa, ei ole kaikkien mielestä koskaan tarpeeksi suomalainen, jos iho ei ole valkoinen.
 Parin vuoden takaisen EU-tutkimuksen mukaan unionin jäsenvaltioista Suomi on se, jossa afrikkalaistaustaiset saavat osakseen eniten rasistista ahdistelua. Silti avoin vihamielisyys ei ole ainoa ongelma: myös hyväntahtoiset hölmöt tekevät arjesta välillä rasittavaa.
 Siksi Eristan esitys tarjoaa ratakiskoa:
 Afrikka ei ole yksi maa. Afrikassa oli sivilisaatioita ja kuningaskuntia jo ennen kuin eurooppalaiset säntäsivät sinne pyssyineen ja Raamattuineen, vaikka Eristan kouluaikoina 90-luvun Suomessa maanosasta muistettiin kertoa vain orjuus, nälkä ja hyvällä säkällä  Nelson Mandela . Kaikilla afrikkalaisilla ei ole koko ajan joku kamala hätä.
 Ihminen, joka kohtaa joka päivä rasismia arjessaan ei halua kuulla loputtomia tarinoita valkoista ylivaltaa kannattavasta papastasi, vaikka tarkoittaisit niillä miten hyvää. Hän ei myöskään kaipaa todisteluasi siitä, miten juuri sinä et ole mikään tyypillinen valkoinen.
 Kun tapaat ei-valkoisen ihmisen Suomessa, niin älä oleta hänen puhuvan englantia, tai ymmärtävän vain selkosuomea. Vaikka luulet, että on kohteliasta kysyä, mistä toinen on kotoisin, et itsekään haluaisi päivittäin kertoa olevasi vaikka Tampereelta.
 Man on the Moonin kirjoittaja ja esittäjä Keisha Thompson.  Benji Reid / Teatterikesä
 N.E.G.R.O.  käsittelee rasismia, valtasuhteita, toksista maskuliinisuutta ja tunkkaisia stereotypioita ; toiseuden aiheuttamia näkyviä ja näkymättömiä arpia. Samoja teemoja tuotiin esille useissa muissakin Teatterikesän esityksissä, joissa rodullistetut ihmiset kertoivat itse omia tarinoitaan.
 Niille tarinoille on tilausta, ja niitä näkisi mielellään enemmän myös osana suurten taidelaitosten ohjelmistoja.
 N.E.G.R.O.  myytiin jo ennakolta loppuun,  Keisha Thompsonin  vaikeaa isäsuhdetta käsittelevä, mustan brittinaisen arkea kuvaava  Man on the Moon  sai valtavan suosion.
 Ruskeiden, eri etnisiä taustoja edustavien naisten karnevalistinen  Hot Brown Honey  veti Tampere-talon ison salin liki täyteen kahteen kertaan. Muutama keski-ikäinen mies tosin käveli näytöksestä kesken kaiken puhisten ulos.
 Muun muassa Australian aboriginaalien kokemaa vaientamista käsittelevä esitys lähetti lavalta konkreettisesti terveisiä saamelaisille. Se oli suora vinkki siihen suuntaan, että myös Suomessa alkuperäiskansan asemaa ja kohtelua voisi käsitellä isoilla lavoilla.
 Näiden esitysten lisäksi useissa muissa teoksissa käsiteltiin identiteettiä, tasa-arvoa, sekä liukuvaa sukupuolisuutta ja seksuaalisuutta.
 Hot Brown Honey. Dylan Evans
 Yhä useampi teatterinkuluttaja haluaa löytää vastauksia siihen, miten itse voi olla olematta osa ongelmaa.  Yleisö haluaa nähdä näyttämöllä tarinoita, jotka heijastavat yhteiskuntaa sellaisena kuin se on. Suomi ei ole enää – jos on koskaan ollutkaan – yksivärinen, yksiuskontoinen tai yksikulttuurinen maa.
 Silti ainakin Eristan mukaan tilanne on yhä se, että ei-valkoisia suomalaisia näkyy Suomessa lähinnä vain katukuvassa.
 Televisiossa tai elokuvissa heitä on yhä harvakseltaan. 34-vuotiaan Eristan poikavuosina 1990-luvulla ainoa suomalaisen television tarjoma samaistumiskohde oli  Billy Carsonin   Hyvissä herroissa  esittämä tarjoilija.
 Selma Vilhusen ohjaama elokuva Hölmö nuori sydän. Tuffi Films / Uwa Iduozee
 Ei ole vielä kovin kauaa siitä, kun suomalaisnäyttämöllä viimeksi nähtiin “humoristisia” blackface-hahmoja.  Ei ole vielä kovin kauaa siitä, kun Helsingin kaupunginteatterin  Miss Saigonissa  suomalaisnäyttelijät oli meikattu vietnamilaisen näköisiksi.
 Tilanne on muuttunut, ja muuttuu, kun taidelaitoksissa ja tuotantoyhtiöissä sitä aktiivisesti muutetaan.
 Teatterikorkeakoulusta ja Näyttelijäntyön laitokselta valmistuu vuosi vuodelta enemmän ei-valkoisia näyttelijöitä, jotka haluavat kunnollisia, samaistuttavia, erilaisia rooleja. Kukaan ei halua ikuisesti esittää maahanmuuttajaa, tai kertoa vain toiseuden kokemuksesta – joka sekin on kaikille erilainen.
 Esimerkiksi Tuffi Films on sitoutunut tasa-arvoiseen työkulttuuriin, ja ilmoittanut kahdesta tasa-arvoisesta työtehtävään hakevasta valitsemaan sen, joka kuuluu alalla aliedustettuun ryhmään. Yhtiön tuottamassa  Hölmö nuori sydän  -elokuvassa Itä-Helsinki oikeasti näyttää itähelsinkiläiseltä, eikä somalialaissyntyinen taksikuski edusta vain ihoaan, vaan luotettavaa aikuisuutta.
 Ohjaaja  Miia Tervon  esikoispitkässä  Aurorassa  ei-valkoinen  Chike Ohanwe  näyttelee Suomessa syntynyttä Juhaa, joka suhtautuu jyrkän ennakkoluuloisesti iranialaispakolainen Darianiin, ja syöttää tälle kaikki mahdolliset isänmaalliset kliseet.
 Miia Tervon Aurora antoi huutia monille stereotyyppisille käsityksille ihmisistä. Dionysos Films
 Yle Uutisten runsas vuosi sitten  haastattelemat  ei-valkoiset näyttelijät näkevät työtilanteensa varsin hyvänä . Muun muassa  Myrskyn jälkeen  -televisiosarjassa nähty  Henry Hanikka  on tehnyt jo vuosia sitten kiitellyn roolin  Kristian Smedsin  Tuntemattoman  Rokkana,  Diana Tenkorang  on näytellyt useissa televisiosarjoissa ja  Pahan kukat  -elokuvassa.
 Lukuisia näkyviä rooleja tehnyt  Chike Ohanwe  sanoo, ettei halua Suomen työllistetyimmäksi tummaihoiseksi näyttelijäksi, vaan päästä ammatillisesti huipulle. Hän haluaa näytellä Jeesusta, eikä Juudasta.
 Teatterin tiedotuskeskus on haastanut aihetunnisteella  #kenenteatter i teattereiden johtajia kertomaan, miten moninaisuus heidän taloissaan ja ryhmissään toteutuu. Osa vastauksista on hämmentävän ympäripyöreitä, osa sellaisia, jotka osoittavat muutoksen olevan jo pitkällä, ja vahvasti haluttu.
 Ehkä seuraava pykälä on se, että näyttelijäntyötä opettavat myös muut kuin valkoiset; että merkittävissä teattereissa on enemmän maahanmuuttajataustaisia ohjaajia ja johtajia, ja että kotimaisen elokuvan ja televisiosarjojen tuottajista, ohjaajista ja kirjoittajista yhä useampi on ihminen, jonka juurista osa on jossain muualla.
 Siihen on vielä jonkin verran matkaa.
 Yleisötarjoilua N.E.G.R.O.ssa. Sanna Vilkman / Yle

Toimittajalta: Teatterikesän esitykset saivat valkoisen yleisön korvat kuumottamaan – ja syytä onkin